Инфляция иқтисодиёт учун хавфми? | Qalampir.uz\nИнфляция иқтисодиёт учун хавфми?\nТаҳлил\t27 Июль 18:10 5097\nАгар давлатда нархлар доимий равишда ўсиб борётган бўлса, демак мамлакатда инфляция ҳам ўсиб бормоқда.\nИнфляция нимага боғлиқ ва нархлар кўтарилмаслиги учун нима қилиш керак?\nИнфляция – бу товарлар ва хизматлар нархларининг умумий даражаси доимий равишда ўсиб боришидир. Ушбу жараёнда баъзи товарларнинг нархи сезиларли даражада ошиши, бошқалари арзонлашиши ёки умуман ўзгармаслиги ҳам мумкин.\nДунё мамлакатларининг аксарият қисми, шу жумладан Ўзбекистон ҳам инфляция даражасини қуйидагича аниқлайди. Бунда давлатлар “истеъмол саватчаси” деб аталмиш маҳсулотларни ўртача одам ёки оиланинг доимий равишда сотиб оладиган маҳсулотлар, товарлар ва хизматлар тўпламига нисбатан аниқлайди.\nУшбу “истеъмол саватчаси”да 500 га яқин товар ва хизматлар мавжуд бўлиб, унга озиқ-овқат, кийим-кечак, коммунал хизматлар, маиший техника, автоуловлар ва ҳоказолар киради. Шунинг учун инфляция даражасини аниқлашда аҳолининг ўртача қисми олинади.\nИстеъмол савати мамлакат барча аҳолисининг ўртача истеъмолини акс эттиради. Одамлар кўпинча ушбу истеъмол саватга кирувчи товарларнинг бир қисмини сотиб олишади: нон, сабзавот, гўшт, бензин... Автомобиль камдан-кам ҳолларда сотиб олинади, аммо бу харажатлар нон, сабзавот ва гўштга сарфланадиган харажатлар билан таққослаганда жуда катта. Шунинг учун “истеъмол саватчаси” қимматбаҳо таварлар билан эмас, балки бирламчи маҳсулотлар масалан, турли хизматлар, нон, сабзавот, гўшт, ва шу каби товарлар билан ўлчанади. Ушбу шартли сават нархи ойма-ой ўзгариб туради. Бундай ўзгариш инфляция дейилади.\nДарҳақиқат, инфляция ҳар доим нархларнинг кўтарилиши ҳисобланади. Пас инфляция жараёнида нархлар жуда секин кўтарилади, аммо барибир ўсиб боради. Инфляциянинг пасайиши, “истеъмол саватчаси”даги товар нархлари ўтган йилларга қараганда секинроқ ўсиб боришини англатади.\nИнфляциянинг қандай турлари мавжуд?\nПас инфляция – бу йилига 6% гача бўлади. Бундай инфляция бир меъёрда, муқобил бўлиб, истеъмолчилар учун ҳам, тадбиркорлар учун ҳам қулайдир. Масалан Фиджи оролларида инфляция даражаси 0% тенг. Жорий йилнинг июнь ойидаги маълумотлар кўра, инфляция даражаси энг паст бўлган давлатлар – Швейцария (0,9%), Австралия (1,1%) Хитой (1,1%) бўлмоқда.\nҚайд этилишича, инфляция даражаси 6% гача бўлган давлатларда иқтисодиёт ривожланишига имкон яратади. Айнан аксарият мамлакатлар шундай даражада инфляцияни ушлаб туришга ҳаракат қилади.\nЎртача инфляция – йилига 6% дан 10% гача. Бу хавфли жараён бўлиб, ушбу даража назоратдан чиқиб, юқори инфляцияга айланиши мумкин.\nЮқори инфляция – йилига 10 дан 100% гача. Бу давлатнинг ички бозорида беқарорликни келтириб чиқаради, одамлар ва йирик компаниялар ўз келажагини режалаштира олмайди. Чунки иқтисоднинг беқарорлиги боис қайси товар ва маҳсулот, хизматнинг нархи қай даражада ошиши ёки тушиш ҳақида аниқ тўхтам мавжуд бўлмайди. Жорий йилнинг 15 июнь ҳолатига кўра, Ўзбекистонда инфляция даражаси 10,9 % ташкил қилмоқда. Демак Ўзбекистон инфляциянинг яқори поғонасига, таъбир жоиз бўлса, хавфли даражасига кўтарилиб улгурган. Шунингдек, қўшни давлатларда йиллик инфляция даражаси қуйидагича:\n• Қозоғистон 7,9%;\n• Тожикистон 8,2%;\n• Туркманистон 10%;\n• Қирғизистонда 14,2%.\nДунё бўйича энг юқори инфлация Венесуэлада бўлиб, у 60% ни ташкил қилган.\nИнфляциянинг энг хавфли тури – бу Гиперинфляция бўлиб, бунда нархлар юзлаб ва минглаб фоизга кўтарилади, айниқса, оғир ҳолатларда одамлар пулдан воз кечиб, ибтидоий жамоа тузуми каби ўзларига зарур бўлган товарлар ва хизматларни айирбошлаш қилишга ўтишади. Одатда гиперинфляция оғир инқирозлар ва урушлар пайтида юз беради.\nИнфляциянинг яна бир тури бу дефляция бўлиб, бу салбий инфляция ҳисобланади. Яъни Марказий банк бераётган расмий маълумотларда инфлияция миқдори паст кўрсатилса ҳам бозордаги вазият буни рад этади. Товарлар ва хизматлар нархи кўрсатилган инфлияция даражасидан анча юқори бўлади.\nДефляция иқтисодиётнинг ривожланишини тўхтатади. Истеъмолчилар таварлар ва хизматлар янада арзонлашади, деган умидда маҳсулот сотиб олишни тўхтатишади. Бу эса аҳвол янада оғирлашишига, иқтисоднинг таназзулга учрашига, ялпи ички маҳсулотнинг кам ишлаб чиқарилишига олиб келади.\nИнфляция кўплаб сабабларга кўра кўтарилиши мумкин:\n• Талабнинг ортиши. Одамлар тўсатдан маълум бир маҳсулотни кўпроқ сотиб олишида намоён бўлади. Масалан, олдин мобил телефонлар арзонлашган даврда, ҳамма уяли алоқа воситасидан фойдаланишга талаби ортди. Бунда уяли алоқа операторлари юқори талабга зудлик билан мослашишга улгурмаслиги табиий. Шунинг учун мобил алоқа нархлари жуда юқори эди. Ҳар қандай дефицит товар ёки хизмат нархларнинг тез ўсишига олиб келади. Лекин кейинчалик уяли алоқа операторлар қўшимча қувватга эга бўлгандан сўнг, нархлар пасайишни бошлади.\n• Таъминотни қисқартириш. Масалан, агар талаб юқори бўлиб, лекин товар ва хизматларда таклифнинг пастлиги, яъни ҳосил етишмаслиги, чет эл товарларини олиб киришда чекловлар мавжудлиги, шунингдек бозорда айрим монополистларнинг яккаҳокимлиги туфайли инфляция даражаси ортиб бориши мумкин. Бу ҳам нархларнинг ўсишини тезлаштиради. (Бунга мисол тариқасида Ўзбекистонда GM Uzbekistan маҳсулотларига нисбатан талабни келтириш мумкин.)\n• Миллий валютанинг қадрсизланиши. Агар чет эл валюталарининг курси кўтарилса, импорт қилинадиган товарлар автоматик равишда қимматлашади. Бу ҳам инфляциянинг ўсишига олиб келади.\nЮқори инфляция нега хавфли?\nЮқори инфляция иқтисодиёт, бизнес ва молиявий бозорлар ва албатта, мамлакат аҳолиси учун жуда салбий оқибатларни келтириб чиқаради. Одамлар молиявий депрессияга туша бошлайди. Шунинг учун улар пулдан тезда халос бўлишни, уни имкон қадар тезроқ сарфлашни, қимматбаҳо товарлар, кўчмас мулкка сармоя киритадилар ва чет эл валютасини сотиб олишга шошиладилар. Бу эса товарларнинг нархлари ошишига олиб келади.\nОдатда, юқори инфляцияни тезлашаши ёки паслашишини олдиндан прогноз қилиш қийин. Шунингдек, инфляция, айниқса, аҳолининг доимий даромадга эга бўлмаган қатламига жиддий ва салбий таъсир кўрсатади. Чунки, аҳолининг бой қатлами тўпланган даромади, тадбиркорлик фаолияти, депозитлар бўйича фоизлар олиши ёки молиявий бозорга сармоя киритиши орқали ўзларини инфляциядан тўлиқ ёки қисман ҳимоя қилиш усулларига эга бўлади. Шунинг учун халқаро экспертлар инфляцияни камбағалларга нисбатан қўшимча солиқ, деб ҳисоблайди.\nНархларни кўтармаслик учун уларни музлатиб қўйиш мумкинми?\nНархларни маълум даражада белгилаш – яхши қарор. Аммо иқтисодиётга бундай сунъий аралашув талаб ва таклиф ўртасидаги номутаносибликнинг кучайишига олиб келади. Музлатилган нархларда танқислик юзага келади. Бундан ташқари, товарлар сифати тобора ёмонлашиб бораверади, муқобил ва юқоридан кўрсатиб ўтилган ноқулай нархларни ушлаб туриш учун ишлаб чиқарувчилар сифатни қурбон қиладилар.\nАйнан шу сабабларга кўра бозор иқтисодиёти шароитида нархларни давлат эмас, балки бозор белгилаши керак.\n20 Сентябрь 18:17 54621\n20 Сентябрь 13:55 43711\n19 Сентябрь 11:57 40567


«Matchday»: Ўзбекистон МТЖнинг сафари якунланадими? «Олий...\n15.06.2021 17:55 0 2463\nБугун Ўзбекистон миллий терма жамоаси ЖЧ-2022 саралаш босқичининг иккинчи даврасидаги ҳал қилувчи учрашувида Саудия Арабистони билан тўқнаш келади. Агар бугун мағлубиятга учрасак ёки дурангга рози бўлсак, яна 4 йил Жаҳон чемпионати ҳақда орзу қилишгагина ҳаққимиз бўлади, холос.\nФИФА рейтингида арабистонликлар биздан олдинда туришади. Уларнинг орасида Россиядаги мундиалдан нафас олган футболчилари ҳам учрайди. Хуллас, халқаро майдондаги ўйин амалиёти уларда кўпроқ. Ташқи томондан, Саудияликлар ўз уйларида ўйнаса-да, кучлар деярли тенг.\nТрансфермаркет сайтининг маълумотларига қараганда, Саудия Арабистони МТЖ футболчиларининг умумий нархи 25.78 миллион евро, «оқ бўрилар» эса 27.65 миллион евродан ошади. Кўриб турганингиздек, бизнинг терма жамоани халқаро миқёсида ҳам юқори баҳолашган. Умумий ёш тоифасида эса Саудия биздан озгина ёшроқ: 26.1 га 26.5 нисбатида.\nЭнг кучли футболчилар: Саудия Арабистони ҳужумчиси Салем Ал-Досари таркибнинг энг қиммат ўйинчиси бўлиб турибди. Унинг нархи деярли 3 миллион еврога яқин. Дарвазобони Муҳаммад ал-Увайс таркибдаги иккинчи энг қиммат футболчи ҳисобланади. Унинг нархини трансфермаркет платформаси 2,5 миллион еврога баҳолаган. Ясир Ал-Шаҳрани, Султон Ал-Ганам, Муҳаммад ал-Брейкларнинг нархи эса 2 миллион евродан бошланади. Таркибда ҳар бир позицияда ўйнай оладиган яхши футболчилар бор.\nЎзбекистон МТЖнинг трасфермаркет платформасига кўра умумий нархи 27.65 миллион евродан ошади. Энг қиммат баҳоланган футболчимиз, шубҳасиз, Италия А сериясида порлаётган Элдор Шомуродов 7 миллион евродан ортиққа баҳоланган. Иккинчи ўринни эса Отабек Шукуров 3 миллион евро билан банд этган. Сўнгги 2 ўйинда 3 та голга муаллифлик қилган Жалоллиддин Машарипов эса 2,8 миллион евро билан кейинги ўринни эгаллаб турибди.\nУмуман олганда ҳужум ва ярим ҳимоя зонасидаги футболчиларимизнинг трансфер нархи яхши, бироқ дарвозабон ва ҳимоячилар масаласида оқсашимиз мумкин. Бу трансфер нархлари ниманидир ҳал қилади, демоқчи эмасмиз. Бироқ катта футбол олами футболчиларимизга шундай баҳо бермоқда.\nБугун тақдиримиз нима бўлади? Демак, бошқа гуруҳлардаги вазиятга қарасак:\n«A» гуруҳи: Сурияга «барибир».\nСурия миллий жамоаси максимал очко йиққан – 7 ўйинда 100 фоизлик натижа – 21 очко жамғариб, муддатдан аввал гуруҳ ғолиби сифатида ҳал қилувчи 3-босқичга йўлланма олиб бўлди. Уларга энди «дурангми» ёки «мағлубият» «барибир» бўлиб қолган. Хитой билан баҳс шомликлар учун ҳеч қандай фойда келтирмайди. Дуранг натижа ҳам Ли Те қўл остидаги Хитойни қаноатлантиради. Қолган баҳслар натижасидан қатъи назар 17 очко билан 2-ўринни эгаллаб плей-оффга олиб чиқади.\n«B» гуруҳи: Иорданиянинг тақдири бизникига ўхшайди.\nАвстралия миллий жамоаси 2-саралаш босқичида очко йўқотгани йўқ. Улар кейинги босқичга чиқиб бўлишди. Бир пайтлар Тошкентда бизни «йиғлатиб кетган» Иордания 14 очко билан гуруҳда 2-ўринни эгаллаб турган бўлса-да, энг яхши натижага эга иккинчи ўринлар қаторида 8 очко билан бешликдан ташқарида турибди. Иордания сўнгги ҳал қилувчи ўйинида Австралияни мағлуб этса, кейинги босқичга чиқа олиши мумкин – ўшанда ҳам ўзидан юқорида бўлган 4 жамоадан камида 2таси очко йўқотиши лозим. Уларнинг миссияси оғир: «Кенгурулар»ни мағлуб этиш…\n«C» гуруҳи: Эрон ҳам, Ироқ ҳам «тўйдан» қолиб кетиши мумкин.\nБаҳрайнда ўтаётган «С» гуруҳида ҳам вазият анчайин жиддий. Пешқадам Ироқ ҳам, Эрон ҳам гуруҳда қолиб кетиши мумкин. Ҳозирги ҳолатда ироқликларга ҳам, эронликларга ҳам 2-ўрин билан гуруҳдан чиқа олмаслик хавфи сақланиб турибди. Улардаги вазият бизнинг гуруҳга жуда ўхшайди. Эрон Ўзбекистон ролида, Ироқ эса Саудия ролида. Очколар ҳам худди шундай. Ғалаба икки жамоага ҳам йўлланмани тақдим этади, дуранг эса Ироқ фойдасига, форсларнинг зарарига ишлаши мумкин. Мағлубият Эронни гуруҳда қолиб кетишига сабаб бўлиши аниқ.\n«D» гуруҳи: Ўзбекистон терма жамоаси пайдо бўлгандан бери бошқаларнинг «қўлига» қараймиз.\nСаудия Арабистони - Ўзбекистон ўйинида ғалаба миллий жамоамизга тўғридан тўғри йўлланма беради, дуранг бизни бошқа термаларга «ичиқоралик» қилиб ўтиришимизга сабаб бўлади. Мағлубият эса…\n«E» гуруҳи: Ким нима дардда?\nИккинчи ўрин эгаси – Уммон. Ушбу жамоа энг яхши натижага эга 2-ўриндаги жамоалар орасида 12 очко билан йўлланмани деярли нақд қилган. Хуллас, турнирнинг 2-босқичида «кубок»да иштирок этиш дардими ёки бошқа Қатарнинг бизнинг зараримизга ишлашига олиб келди.\n«F» гуруҳи: қўшнилар нонимизни яримта қилмайдими?\nИкки қўшнимиз жой олган «Ф» гуруҳида Япония миллий жамоаси муддатидан аввал биринчи бўлиб ҳал қилувчи 3-саралаш босқичига йўлланма олган. Усмон Тошев мураббийлигидаги жамоа сўнгги турда Мьянмани мағлуб этса ва Қирғизистон Японияни мағлуб эта олмаса, 2-ўринга кўтарилади. 5-ўриндаги Мьянма билан ўйинлардаги бир мағлубият ва бир ғалабаси бекор қилинса-да, 10 очко билан 3-саралаш босқичига йўлланма олиши имкониятига эга бўлади.\n«G» гуруҳи: БААга қийин бўлади\n«H» гуруҳи: Ливаннинг кўзи «йўл»да\nСўнгги гуруҳ бўлмиш «H» гуруҳида Шимолий Корея миллий жамоасининг турнирдаги иштирокини тўхтатиши қолган барча гуруҳлардаги вазиятга таъсир этди. Хуллас, КХДР доимгидай ҳаммамизни «математик»ка айланириб ташлади. ФИФА барча гуруҳлардаги сўнгги 5-ўринни эгаллаган жамоалар билан натижалар бекор қилиниши ҳақида қарор қилганди. Улар «сих ҳам, кабоб ҳам куймасин» шиорига амал қилди.\nҲаммаси ўз қўлимизда. Агар ғалаба қозонсак, кейинги босқичга муаммосиз чиқамиз. Бошқаларнинг натижаси ўзларига буюрсин.\nАкс ҳолда… Бу ҳақда гапиргимиз ҳам келмайди. Олға, Ўзбекистон.\nСпорт 11/01, 14:03\nТуркия терма жамоаси футболчиси ЙТҲда ҳалок бўлди\nСпорт 11/01, 13:41\nСпорт 04/01, 16:21\nИкки ўзбек футболчиси рамзий жамоага киритилди


Ўзбекистонлик темир йўлчилар вагонларни таъмирлаш бўйича Қозоғистон бозорининг катта қисмини эгаллашни режалаштирмоқда\nТошкент йўловчи вагонларни қуриш ва таъмирлаш заводи яқин йилларда Қозоғистондаги йўловчи вагонларни таъмирлаш бозорида етакчи иштирокчилардан бирига айланишни режалаштирмоқда.\nБир неча кун аввал завод Қозоғистоннинг “Сари-арка” МЧШ компанияси учун илк йўловчи вагонларни таъмирлашдан чиқарди. Хусусан, вагон кузови, юриш деталлари, сув билан таъминлаш ва иситиш тизими, эшиклар ва зинапоялар, электр жиҳозлар ва ички интерьер таъмирланди.\n“Қозоғистон компанияси билан шартнома биз учун ушбу мамлакат бозорига кириш ва ўз кучларимизни намоён қилиш учун рухсатнома вазифасини ўтади. Бошқа томондан, бизнинг ҳамкорларимиз биз бажарган ишларнинг юқори даражада эканлиги ва энг мураккаб технологик ишларни бажаришга тайёрлигимизни баҳолай олдилар. Вагонлар топширилгандан кейин биз “Сари-арка” компанияси билан ҳамкорликни кенгайтириш бўйича муваффақиятли музокаралар ўтказдик. Бундан ташқари, Қозоғистоннинг бошқа йирик компаниялари билан ҳам учрашувлар ташкил этилди. Бу саъй-ҳаракатлар экспорт салоҳиятини ошириш ва Ўзбекистонга хорижий валюта келишини оширишга имкон беради”, деб айтди завод раҳбарларидан бири.


Европа Итифоқи Озарбайжондаги парламент сайловлари Европанинг демократик сайлов талабларига жавоб бермаганини билдирди.\n09 март 2021, Тошкент вақти: 07:02\nҲозирда Европа Иттифоқига раислик қилаётган Британия Иттифоқ номидан эълон қилган баёнотда якшанба куни ўтказилган парламент сайловлари Европада Хавфсизлик ва ҳамкорлик ташкилоти, Европа Кенгаши ва Европанинг бошқа талабларига жавоб бермагани билдирилган.\nЕвропа Иттифоқи президентлиги баёнотида сайловда камчиликка йўл қўйилгани тўғрисидаги барча иддаолар тўлиқ текширилишига чақирилади.\nОзарбайжон мухолифат эса сайлов натижаларини рад этиб, сайлов қайта ўтказилишини талаб қилмоқда.\nОзарбайжон Президенти Илҳом Алиев телевидение орқали қилган чиқишида сайлов жараёнида камчиликларга йўл қўйилганини тан олиш баробарида танқидларни рад этди.\n“Озарбайжон ҳукумати ва Озарбайжон президентининг мақсади эркин ва адолатли сайлов ўтказиш эди. Шу боис мен бирор маъмур сайловнинг умумий натижаларига шубха билан қарашига имконият бермайман”, – деди Озарбайжон раҳбари.\nОзарбайжон Марказий сайлов комиссияси камчиликка йўл қўйилган айрим туманлардаги сайлов натижаларини бекор қилди.


Effect.uz - “ИШИД етакчиси ал-Бағдодийнинг ўлими ҳақидаги маълумот ишончли эмас” – Россия\n17 Ноя, 2019 125\n“ИШИД етакчиси ал-Бағдодийнинг ўлими ҳақидаги маълумот ишончли эмас” – Россия\nEffect.uzМиш-миш29 Окт, 2019 10:50\nЭксперт шунингдек, нега Қўшма Штатлар айнан ҳозир ушбу хабарни тарқатишга қарор қилганига ҳам эътибор қаратди. Федорова фикрига кўра, бу билан америкаликлар ўзларининг "ИД"ни йўқ қилиш бўйича энг зўр мутахассис эканликлари, улар ҳаммани мағлуб этганликларини исботлашга уринмоқда.\nРФА Шарқшунослик институти Яқин ва Ўрта Шарқ маркази катта илмий ходими Ирина Федорова террорчилар раҳбари Абу Бакр ал-Бағдодийнинг Сурияда АҚШ томонидан ўтказилган махсус операция натижасида йўқ қилиниши эҳтимоли ҳақидаги хабарга изоҳ берди.\n"Ислом давлати" террористик ташкилоти етакчилари орасида кимнингдир ўлими ҳақида ишончли маълумот бўлиши мумкин эмас, деди РФА Шарқшунослик институти Яқин ва Ўрта Шарқ маркази илмий ходими Ирина Федорова Sputnik радиоси эфирида.\nИлгарироқ, америка ОАВлари Сурияда махсус операция давомида "ИД" етакчиси Абу Бакр ал-Бағдодий йўқ қилингани ҳақида хабар берган эди. Сал кейин АҚШ президенти Дональд Трамп ушбу хабарни тасдиқловчи расмий баёнот билан чиқиш қилди.\n“Бу сингари воқеа рўй берган бўлса ёки энди рўй берса, у ҳолда ушбу хабар "ИД" раҳбарияти томонидан махфийлаштирилади. Ал-Бағдодий шахси рамз бўлиб, террорчиларни бирлаштиришга хизмат қилади. Шу боис, агар бу каби воқеа рўй берса, ўйлайманки, унинг сафдошлари бу борада бирорта далил юзага қалқиб чиқмаслиги учун бор имкониятни ишга солишади”, деб ҳисоблайди Федорова.\n#ИШИД#Ирина Федорова#Сурия#АҚШ#Россия#Абу Бакр ал-Бағдодий#ИД\nAmnesty International Рашид Қодиров устидан ҳаққоний суд ўтказишни талаб қилди\nРамзан Қодиров ал-Бағдодийнинг ўлдирилганига ишонмаяпти\nЎзбекистон журналистларининг касб этикаси кодекси …\nШавкат Мирзиёев: “Тадбиркорларнинг шароитни тушуниб, боғчалар қураётгани ҳозирги сиёсатга …\nИнсон танаси бўлаклари пакетдан топилди …\n“Қарсак чалинг, чалинг …\n22 Май, 2019 1853 0\nЎзбекистонда шифокорларнинг асл “башараси” очиляпти. ССВ интернетда тарқалган видео юзасидан маълумот берди\nОйда металл захираси борлиги аниқланди...\n11 Июн, 2019 177 0\n“Шох ва мот”! “Ливерпуль” “Энфилд”да “Сити”га имконият қолдирмади ...\n10 Ноя, 2019 22 0\nНиғматилла Йўлдошев Бош прокуратурада жиддий ўзгаришларни амалга оширди ...\n3 Июл, 2019 161 0\nЖаҳонгир ОртиқхўжаевТошкент ҳокими78-уйМеган МарклШаҳзода ГарриБуюк Британия


Home icon Бош саҳифа»Ўзбек адабиёти»Мумтоз адабиёт»Навоийхонлик»Эл нетиб топқай мени…\nТо муҳаббат дашти бепоёнида оворамен,\nҲар балият келса ишқ ошубидин бечорамен.\nЭл нетиб топқай мениким мен ўзимни топманом,\nБуйлаким ишқу жунун саҳросида оворамен.\nҚайси захмимға қилурсен чора чун мен эй рафиқ,\nТийр борони балиятдин саросар ёрамен.\nОҳ дуди ичра бир учқун киби кўрган мени\nБилдиким, ҳижрон тунига кавкаби сайёрамен.\nКеча ўртансам, саҳар фарёд қилсам, не ажаб,\nИшқ аро парвонаву булбулға чун ҳамкорамен.\nЭй харобот аҳли, гар сиз маст ўлуб, мен бўлмасам,\nАйб эмас, невчунки сиз – майхора, мен хунхорамен.\nЭй Навоий, борди деб аҳбоб, таъжил этма кўп,\nИт киби мен эришиб ул корвонни борамен.\nБу ғазал бир маҳаллар Ўзбекистон халқ артисти унвони билан сийланган, кейинчалик эса намозхонликда айбланиб, қўшиқларини радио ва телевидениеда бериш тақиқланган машҳур санъаткор Мавлуда Аъзамова томонидан зўр маҳорат билан куйланган эди. Дин-диёнатга йўл очилган мустақиллик давридагина бу қўшиқ яна эфирга чиқа бошлади. Шу орқали ҳам биз миллат қуёши Алишер Навоийнинг даҳосидан яна бир қатла баҳраманд бўлдик.\nБу асар “Чор девон”нинг иккинчи жилдидаги 496-ғазалдир. Навоий “Наводируш шабоб”даги асарларни йигитлик айёмидаги нодирликлар билан қиёслайди. Бу маънони таъкидлаётганимизнинг боиси шундаки, баъзилар айтганидек, “Чор девон”га киритилган асарлар шоир умрининг шунга мувофиқ даврида ёзилган эмас, яъни “Ғаройибус сиғар” девони фақат болалик – сағир ёшида битилмаган, ёки “Фавойидул кибар” – қари чоғида ёзган ғазалларидан иборат эмас. Девонларнинг номлари шартли бўлиб, девон тартиб бериш чоғида ҳар бир девонга бир хил – 650 тадан ғазал киритилгани ҳам шуни кўрсатади.\nМазкур ғазал руҳига диққат қилсак, у Навоийнинг хийла кексарган, ҳаёт ва ўлим ҳақида ўйлай бошлаган, устозлари ва бир қанча яқин дўстлари ҳаётдан кўз юмган чоғда битилган кўринади. Чунончи, сўнгги байт шуни кўрсатади:\nЯъни, Эй Навоий, дўст-ёрларим кетди, деб шошилма, бу карвонга ит каби эргашиб бораман (қолиб кетмайман).\nЭнди ғазалнинг матлаъ – илк байти маъноси билан танишайлик.\nМуҳаббатнинг чек-чегарасиз даштида сарсон ҳолда юрар эканман,\nИшқ саросимасидан, нимаики балолар бошимга тушса, чорасизман.\nОшиқ муҳаббатнинг поёнсиз даштида овора бўлиб юрар экан, бундан англашиладики, ишқнинг ўзи беҳудуддир. Бу ишқ – илоҳий ишқ, чунки инсоний ишқнинг боши ва охири, авжи ва сусти, чек-чегараси бўлади, фақат Оллоҳ ишқининг поёни йўқ. Бу ишқ туфайли бошга тушадиган балолар қаршисида ошиқ чорасиз, зеро қазога рози ва балога собир бўлиш – мўминнинг шиоридир.\nМен ўзимни топа олмайману, одамлар мени қандай қилиб топсин?\nМен шу тариқа ишқ ва жунун саҳросида овораман.\nБу байт бугун айрим адабиётшунос ва ихлосмандлар томонидан бузиб ўқилади ва шунга мувофиқ талқин қилинади. Уларнинг фикрига кўра, шоир “Эл нетиб топқай мениким, мен ўзимни топмасам” деган, ёки тўғрироғи, шунақа деб ёзганида зўр бўлар эди. Ана ўшанда “ўзликни топиш, ўзликни англаш” каби ҳозир урф бўлган ижтимоий дунёқараш Навоий орқали ҳам тасдиқ этиларди… Унинг зимнида “мен ўзимини англасам (ботинга назар), бошқалар ҳам мени эътироф этади, биз ўзимизни топсак, англасак, ўз қадримизга ўзимиз етгандагина ўзгалар (яъни бошқа миллатлар, дунё…) ҳам бизни тан олади”, деган шиор сингари бир даъво ётади.\nҲолбуки, шоир ўзликни топиш (англаш) эмас, аксинча, ўзликни йўқотиш, ўзини топа олмай қолиш маъносини битади. Тасаввувда – ҳақиқий солик, адабиётда – чин ошиқ севги шиддатидан ўзини унутиши, хаёлан маъшуқа билан бирлашиб кетиши лозим. Эътибор берсангиз, ишқ шиддатидан жунун ҳоли ҳам пайдо бўлди. Бу ҳолда киши ўзини билмай қолиши – мантиқий. Давом этамиз:\nТийр борони балиятдин саросар ёрамен?\nЭй дўст, сен яра-чақаларимнинг қайси бирини даволамоқчисан?\nТийрборон балосидан менинг бутун аъзои баданим яра-чақа-ку?\nБу тийр борони аввало маъшуқа отган истиғно ўқлари. Аммо бу – ботиний (ички) жароҳат, зоҳирий томондан эса, ишқ жунунидан телба бўлган одамга болалар тош отиб ҳаммёғини ярадор қиладилар. Яна:\nОҳ тутуни ичида мен бир учқундай бўлиб ётганимни кўрган одам\nБу – ҳижрон кечасидаги юлдуз-сайёра экан, деб гумон қилди.\nБу – жуда маҳобатли манзара. Тутун ҳамма ёқни қоплаб, унинг қоронғисида ўртанаётган ошиқ бир учқундай бўлиб аранг кўзга ташланади, уни кўрган одам ҳижрон тунидаги юлдуз ва сайёрларга ўхшатади.\nТўғри, сиртдан қараган кишига бу жуда муболаға, лоф тасвир бўлиб туйилиши мумкин. Аммо ёр – Оллоҳ ишқида тунлари ухламай, оҳ тортиб чиқилган замонларни кўз ўнгимизга келтирсак, манзара анча реаллашади.\nТунлари куйиб-ёнсам, тонг саҳарларда йиғласам, ажабланманг.\nЧунки ишқда парвона ва булбул билан ишим бир хил.\nБунда мумтоз адабиётимизга хос таносуб санъати қўллангани диққатга сазовор, яъни ўртанмоқ деганда алангага ўзини уриб куядиган парвона, саҳарда нола қилиш эса тонгда сайраган булбулга қиёс қилинади. Сўнгра:\nЭй харобот (майхона) аҳли, сиз маст бўлиб, мен маст бўлмасам,\nБу айб эмас, негаки сизлар май ичасиз, мен эса қон ютаман.\nНазаримизда, бу ғазалнинг маъно ва ишоратга энг тўлиқ байти – шу. Бунда шоир сиртдан майхона аҳлига мурожаат қилгани билан, аслида мустасифларга – сохта ошиқ-сохта соликларга хитоб қилади, уларнинг ишқ йўлида ўзини маст-аласт қилиб кўрсатишларини маъқулламайди. Навоийнинг эътимодича, ошиқликнинг янада юқорироқ бир босқичи бор, бу ҳушёрлик ила ёрга етишишдир.\nНиҳоят, сўнгги байт:\nЭй Навоий, дўст-ёрларим кетди, деб шошилма,\nБу карвон ортидан ит каби эргашиб бораман.\nБиз юқорида бу байтнинг ҳаётий маъносига урғу берган эдик. Энди икки оғиз унинг сўфиёна мазмуни ҳақида тўхталсак. Манбаларнинг шоҳидлик беришича, Навоий умри давлат ва жамоат иши, ижод билан ўтиб, сўфийликда ўзи хоҳлаган даражага ета олмаганидан ўкинган. Бу борада илгарилаб кетган аҳли ҳоллар – улкан сўфийларга ҳавас билан қараган, бир томондан, тасалли учун, қолаверса, шу армон йўлида “Насойимул муҳаббат” асарини битган. Ғазал ниҳоясида Навоий умидланади – дўст-ёрлар (аҳли ҳоллар) кетиб қолди, уларга етиб бўлармикин, деб кўп ошиқиб ўзингни азоблама, ит карвонга эргашиб боравергани каби, зора мен ҳам уларга етолсам…\nБу ғазал – агар бошдан охир маъносига диққат қилсак – кишининг ошиқ бўлиши, бу йўлда унинг бошига турли ғавғо-шўришлар ёғилиши, аммо у ишқ йўлидан тийилмай, аксинча, ўзини унутиш даражасида берилиши, оқибат – бошдан-оёқ бало ўқларига нишон бўлиши, кейинчалик эса ўзи торган оҳлар дуди ичда гўё бир мажнун тунда олов ёқиб, аланга тутуни ичра гулханни кўрган одамлар уни тун осмонида юлдуз ва сайёраларга ўхшатиши, шу тариқа ишқ шиддатининг зўрлигидан кечалари куйиб-ёниб, тонг саҳарларда фарёд қилиши, чора излаб харобот (майхона) сари йўл солиб, аммо бунда ҳам дардига даво топа олмай, қон ютиши ва ниҳоят, кетган карвон ортидан эргашиши – фанони тарк этишидай изчилликка эга эканини кўрамиз. Ишқнинг шаҳи ҳоли Навоийнинг ушбу етти байтли ғазалида шундай тажассум топган.\nАлишер Навоий асарларида қўлланган сўз ва ибораларни тушуниш, талқин этиш учун у яшаган даврдаги ижтимоий-маданий ҳаёт, адабий муҳитни, бадиий мезонларни, диний, сўфиёна ва адабий истилоҳларнинг келиб чиқиши ҳамда улардан ҳар бири ифодалаган зоҳирий ва ботиний маънолар мағзини чақиш лозим. Чунончи, ана шу сўнгги байтда Навоий ўзи ҳақида “ит каби эргашиб” деган ифодани битар экан, у бир қўпол тасвир, ёинки маломатпеша одамнинг ўзига қилган лутфи эмас, балки машҳур бир афсонага ишорадир. Маълумки, уч солиҳ йигит золим ҳукмдор Даққиёнус (Даклёниус) замонида тоғ сари бош олиб кетадилар, уларга Қитмир деган бир ит ҳам эргашади ва ҳаммаси бир ғорга яширинишади. Оллоҳ уларни зулм тааддисидан асраб, уйқуга чўмдиради ва Даққиёнус вафоти (айтишларича, уч юз йил)дан кейин уйғотади.\nБояги ит эса, солиҳларга эргашгани учун, солиҳлик рутбасига эга бўлган эмиш…


“ИШИД” жангарилари Эрдўғанни “шайтон” деб атаб, унга таҳдид қилмоқда\n07:17 / 19.08.2015\n“ИШИД” жангарилари интернетда Туркия президенти Ражаб Тойиб Эрдўғанни “шайтон” деб атаган видеомурожаатларини тарқатдилар. Экстремистларнинг айтишича, “у Туркияни курд исёнчилари ва АҚШга сотиб юборган”, деб хабар бермоқда Deutsche Welle нашри.\nРоликда уч жангари кўрсатилиб, улар туркларни “Эрдўғанга қарши бош кўтаришга” ва “ИШИД”га кўмак кўрсатишга чорламоқда. Жангарилардан бири Истанбулни қўлга олишга ваъда бермоқда.\nТуркия ҳукумати Суручдаги терактдан бир неча кун ўтиб “ИШИД”нинг Суриядаги позицияларини бомбардимон қилишга қарор қилган эди. Турк қирувчи самолётлари 24 июлдан бошлаб жангарилар позицияларига зарба бериб келмоқда.


БМТ Бош котиби Мали мусулмонлари билан бирга рўза тутмоқда\nБМТ Бош котиби Антониу Гутерриш Малига сафар қилиб, маҳаллий ҳокимият ва фуқаролик жамияти билан учрашди ҳамда хавфсизлик масалаларини муҳокама қилди.\n"Аzon" нашрининг маълум қилишича, Бош котиб Мали халқи ва маҳаллий етакчилар тинчлик учун курашишга тайёр эканини айтган. “Улар тинчлик ва хавфсизликка интилмоқда, – деди Гутерриш. – Улар жамоалар ва этник ёки диний гуруҳлар ўртасида тўқнашувлар чиқишини исташмаяпти”.\n2013 йилда Мали шимолидаги айирмачилар исёни ва унинг ортидан юз берган давлат тўнтаришидан кейин бу ерга БМТ тинчликпарвар кучлари жўнатилган. БМТ миссияси тинчлик келишувининг бажарилишини кузатмоқда ва аҳолини ҳимоя қилмоқда.\nАнтониу Гутерриш Малига сафари асносида Мопти шаҳридаги масжиднинг имоми билан учрашди. “Мен бу ерга Мали халқи билан бирдам эканимни кўрсатиш учун келдим”, – деди у.\nБош котиб ҳар йили Рамазон ойида бирор мусулмон мамлакатга боради ва маҳаллий аҳоли билан рўза тутади. Шу орқали мусулмонларга нисбатан ҳурматини кўрсатади.\nДругие материалы в этой категории: « Туркияда ўтказилган Халқаро Қуръони карим мусобақасида вакилларимиз иштироки\tНью-Йорк шаҳри мэри мусулмонлар учун ифторлик маросими уюштирди »


"Узпахтасаноатэкспорт" Холдинг Компания чора-йиллик маърузалари.\n18 январ 2017 йилда “Ўзпахтасаноатэкспорт” холдинг компаниясида тезкор йиғилиш ўтказилади.\n“Ўзпахтасаноатэкспорт” холдинг компанияси мажлислар залида тезкор йиғилиш бўлиб ўтди ва унда компания мутасадди раҳбарлари, масъул ходимлар иштирок этди. Йиғилишда Ўзбекистон Республикаси Президенти Шавкат Мирзиёевнинг мамлакатимизни 2016 йилда ижтимоий-иқтисодий ривожлантиришнинг асосий якунлари ва 2017 йилга мўлжалланган иқтисодий дастурнинг энг муҳим устувор йўналишларига бағишланган Вазирлар Маҳкамасининг кенгайтирилган мажлисидаги маърузаси ва унда белгиланган муҳим вазифалар муҳокама қилинди, кенг тушунтиришлар берилди. Шунингдек, мажлисда Президентимизнинг “Ўзпахтасаноатэкспорт” холдинг компанияси фаолиятига доир танқидий фиклари ва тавсиялари бўйича зудлик билан тегишли чоралар кўриш, қисқа муддатда зарурий таклиф ва режалар ишлаб чиқиш бўйичи алоҳида топшириқлар берилди. Хизмат вазифасини бажаришда сусткашликка йўл қўйган масъул ходимларга нисбатан интизомий жазо чоралари берилди.\n28 январ 2017 йилда Ўзбекистон Республикасининг Биринчи Президенти таваллудига бағишланган хотира тадбири ўтказилади.\nЖорий йилнинг 25 январь куни Ўзбекистон Республикаси Президенти Шавкат Мирзиёевнинг “Ўзбекистон Республикасининг Биринчи Президенти Ислом Абдуғаниевич Каримовнинг хотирасини абадийлаштириш тўғрисида”ги Қарори эълон қилинди. Шу муносабат билан “Ўзпахтасаноатэкспорт” холдинг компанияси мажлислар залида мустақил Ўзбекистон давлатининг асосчиси, буюк давлат ва сиёсат арбоби, миллат отаси Ислом Каримов хотирасига бағишланган маърифий тадбир ўтказилди. “Ўзпахтаэкспорт” акциядорлик жамияти ташаббуси билан ташкил этилган мазкур тадбирда холдинг компания ва унинг таркибидаги барча акциядорлик жамияти ходимлари иштирок этди.\n31 январ 2017 йилда “Ўзпахтасаноатэкспорт” холдинг компаниясида Кенгайтирилган бошқарув мажлиси ўтказилади.\n“Ўзпахтасаноатэкспорт” холдинг компаниясининг мажлислар залида Кенгайтирилган бошқарув мажлиси бўлиб ўтди.\nЧора йиллик маърузалари


Самарқандда ота 6 ёшли фарзандини ўлдирди — Sof.uz\nСамарқандда ота 6 ёшли фарзандини ўлдирди\n4.02 22:47 1584 Жамият\nСамарқандда ота 6 ёшли фарзандини бўғиб ўлдирди. Бу ҳақда «O‘zbekiston 24» телеканалида хабар қилинди.\nХабарга кўра, судланувчи Р.Д. турмуш ўртоғи (даъвогар) билан уришиб колгач, аёл онасиникига кетган. Вақт ўтиб катта ўғлини ҳам олиб кетган. Даъвогар томон бир неча маротаба ўғлини қайтаришни сўраган, судланувчи ўғлини яшириб бошқа ерда яшаб юрган.\nТаъкидланишича, воқеа содир бўлган куни оилани яраштириш учун маҳалла фаоллари келиши керак бўлган, лекин улар келмаган. Шу пайт ота фарзанди ҳамда ўзини ўлдирмоқчи бўлиб, биринчи 6 ёшли Достонни бўғиб ўлдирган, аммо ўзи тирик қолган.\nСуд Р.Д. ни Жиноят кодексининг 97-моддаси 2-қисми V банди (айбдорга аён бўлган ожиз аҳволдаги шахсни қасддан ўлдириш) билан айбли деб топган ва 17 йил 6 ой муддатга озодликдан маҳрум қилиш жазосини тайинлаган.


Ўзбекистон, Тошкент, Мирзиёев: Улар ўзбек, ватандошимиз, чора кўрмайман\nПрезидент Шавкат Мирзиёевнинг сўзларидан маълум бўлишича, Суриядан ортга қайтарилган 150 дан ортиқ Ўзбекистон фуқаросига нисбатан бирор бир чора кўрилмайди. Ўзбекистон раҳбарига кўра, мамлакат конституцияси буни тақозо этса-да, у бундай қилмайди.\nДунё: Ироқ насронийлари ‘йўқолиб кетиш арафасидаʼ\nИроқ Курдистони пойтахти бўлмиш Ирбил архиепископи Британия насроний етакчиларини тобора йўқликка юз тутаётган Ироқ насронийлар жамоатини етарлича муҳофаза эта олмаганликда айблаб чиқди.\nУруш ва тинчлик: Қизини қайтариш учун ИШИД ерларига борган ўзбек аёли нималар кўрди?\nБир вақтлар ИШИД қўл остида бўлган Суриянинг Ҳалаб шаҳрига қизини ортга қайтариш учун минглаб чақирим масофа босиб борган она нималарни кўрди? Унинг Сурия ҳижрат қилган қизи энди нима учун ортга қайтмоқчи?\nИШИД гуруҳи Афғонистонда ҳам ўзининг ҳужумлари нишонини асосан шиа мусулмонларига қаратган. Гуруҳ уларни шаккоклар, деб ҳисоблайди. Мусулмонлар хавотир ва изтиробда...\nМусиқа юлдузи Шинейд О'Коннор Ислом динига кирди\nДунёга машҳур хонанда Шинейд О'Коннор Ислом динига кирган. У интернетдаги видеода шаҳодат калимасини қайтарганини тасдиқлади. Кейинроқ муслима бўлганидан фахрланишини ва барча китоблар Исломга етаклашини ёзган. Мусиқа олами юлдузининг Исломга йўли қандай кечган?\nРоссия-Ўзбекистон ва ҳалол туризм: "Қанчалаб мусулмон Ўзбекистонни зиёрат қилмоқчи"\nСанкт-Петербург ва Ўзбекистон муфтиятлари ҳамкорликда ҳалол туризмни йўлга қўйишмоқчи, уни ривожлантиришмоқчи. Бу хабар Ўзбекистон мусулмонлар идораси ҳайъатининг Санкт-Петербургга яқинда қилган ташрифи манзарасида ўртага чиққан.\nЎзбекистон Кичик Макка бўла оладими?\nЎзбекистон ўз қадимий шаҳарлари, юзлаб зиёратгоҳ ҳамда тарихий обидаларига сайёҳларни жалб этиб, кичик Маккага айланмоқчи. Ўзбекистонни минг қадамжо мамлакати ҳам дейиш мумкин. Аммо ҳали дунёга у қадар танилмаган мамлакат учун Кичик Маккага айланиш қанчалик имконли?\n16 сентябр 2018\nТолибон Афғонистон бўйлаб қақшатқич ҳужумларини кучайтирмоқда. Қирқ йиллик низолар зажиридаги сўнггиси - 17 йил аввал бошланган уруш эса тугай демайди. Ўзбекистон каби давлатлар ён қўшнисидаги на охири, на ечими кўринаётган зўравонликни хавотир билан кузатмоқда.\nМусулмонмисиз, армиядан ҳам Ҳажга бориш мумкин\nМисол учун, Британия Қуролли Кучлари сафларида худди ана шундай. Тўртинчи йилдирки, британ армияси сафларидаги мусулмон ҳарбийлар бунга имконли бўлишмоқда. Бу йилги Ҳаж мавсуми эса, кеча, 19 август куни бошланди.\nСоқол ва ҳижобга рухсат. Аммо, лекин, бироқ...\nЎзбекистон Адлия вазири Русланбек Давлетов ўтган йилларда мамлакатда диний эркинликларнинг чеклаб келинганини эътироф этган. Бу ҳақда у АҚШга сафари чоғида гапирган. Вашингтондаги Миллий Пресс Клубда қилган чиқишларида Ўзбекистон Ташқи ишлар вазири Абдулазиз Комилов бошчилигидаги ҳукумат ҳайъати аъзолари Ўзбекистонда диний сиёсат ўзгарганини таъкидлашган.\nЭрон Ислом республикасида рақс тушиш хатарлими?\nЭронда Instagram юлдузининг беҳаёликни тарғиб қилиш айби билан ҳибсга олиниши Исломий республиканинг ахлоқий нормалари қанчалик қаттиққўл эканлигини яна бир кўрсатди. Би-би-си Жаҳон Хизматининг аёллар масалалари бўйича мухбири Феранак Амиди Эронда рақс тушганда қандай воқеа юз бергани ҳақида сўзлаб берди.


Нурулло Остон. Мушкуликушод (ҳажвия) | www.ziyouz.uz\nБош саҳифа Ўзбек насри онлайн антологиясиНурулло Остон (1955)Нурулло Остон. Мушкуликушод (ҳажвия)\nГадойга садақа берсангиз, “Мушкулингиз осон бўлсин”, -деб дуо қилади. Албатта ҳар бир банданинг ўзига яраша муаммоси бор, гадойга беш сўм бериб, ким ҳам ўз мушкулини осон қилиб олишни хоҳламайди, дейсиз? Яҳё Тоға гадойга салом беради. “Пул бермайсизми?”, десам, “Салом ҳам садақа”, -дейди. Ҳар гал автобусга чиқсанг, бир лўли бола чўккалаб тушиб олиб жарангдор овоз билан “Аузубиллоҳи минашшайтонир-рожийм”ни бошлайди. Бир сафар шу лўли бола яна чўккалаб тушиб ашуласини бошлар-бошламас “ҳиқ” этди-ю тинчиб қолди. Қарасам, ҳар куни бир хил ашуласини эшитавериб жонига теккан паттачи унинг гирибонидан олиб автобусдан улоқтириб юборибди. Ишхонада ойлик йўқ, ҳар куни лўли қиз исириқ тутатиб, эллик сўм, юз сўм олиб кетади. Ойликсиз ишлаб юргандан кўра, исириқ тутатиб юрган яхши-ёв, деб ўйлаб қўяман баъзида. Лекин сандиқда чанг босиб ётган дипломлар эсимга тушади. Ҳатто исириқ тутатиб юришга имкон йўқ. Гап қилишади. Иккита дипломи билан исириқ тутатиб юришини\nқаранг, шуни ҳам яхши тутатолмабди, кетдик анови лўли қизнинг исириғига борамиз, дейишади .\n“Шарқ” кинотеатрининг ёнидаги серқатнов кўчада светафор бор. Шу ерда ҳар куни бир гунг қўлини чиллак қилиб қизил чироқда тўхтаган мошиналардан садақа сўрайди. Унга жуда раҳмим келди. Бир куни гунгни четга тортиб, имо-ишора билан “Ундай қилма, мошина уриб кетади”, дедим. У бўзрайиб қараб турди-да, яна ишини давом эттираверди. Аҳдимдан қайтмадим. Ахир “Бир муслимнинг кўнглини шод қилмоқ Маккани зиёрат қилишдан афзал”, -дейилган-ку! Охири ўжарлигим гунгнинг жонига тегди шекилли, четга тортиб, қўлимга бир даста пул берди: “Худо хайрингизни берсин ока, бизнесимга халақит бераяпсиз, кетинг бу ердан”, деди. Бақа бўлиб қопман. Аслида у гунг эмас, мен гаранг эканман.\nБир куни уйга лўли кампир келди. Нон бериб жўнатиб юбормоқчи эдим, “Чарчадем балам, мана бу ерга бирпас ўтирсам бўладиме?” деди. Йўқ, дедим. “Нимага?” “ўтирсангиз, пул сўрайсиз.” “Йўқ, сўрамайман, чой олиб келсанг бўлде, онанг ўлсун”, деди лўли хола. Чой олиб келдим. Хола чой ичгач, хотинга “Энде игна билан ип олиб ке балам, бир дуо ўқиб кетай, уйларингга касофат йўламайду”, деди. Хотин игна билан ип олиб келди, “Энди бу эрга юз сўм қўй.” Хотин юз сўм қўйди. Лўли хола дуо ўқиди. “Энди дуонинг назрига икки юз сўм қўй.” Хотин икки юз сўм қўйди. Хуллас, лўли хола ҳаш-паш дегунча 700 сўмни қоқиб олди. Ўзимга келиб “Э туринг хола, бўлди, кетинг”, десам ҳам турмайди. “Ман Форишдан келопман балам, -дейди. -Ёшим этмишга. Тўй қилсанг, мани онанг ўрнида қабул қилиб, бошдан оёқ сарпо кийгазасанме?”, -дейди. Ҳа, кийгизаман, туринг, қўшнилар кўп-ку, уларникидан ҳам сарупо кийинг, барака топкур, дея бир бало қилиб чиқазиб юбордим.\nҲозир тест синовига борадиган ёшлар мушкуликушод ўқитишни одат қилишган. Саволга жавобни таваккал қилиб белгилаб чиққан шоввоз “Энди бу ёғига мушкуликушод ёрдам беради”, деб ўйлаб хурсанд. “Ўқишга ўтаман, -дейди, -мушкуликушод ўқитиб қўйганман”. Ҳозир нима кўп, чет элга бориб пул ишлаб келишга ишқибозлар кўп. Улар ҳам мушкуликушодга боришади. Илойим, эсон-омон пасолдан ўтай-да, дейди. Бир танишим Америкага кетмоқчи бўлиб, мушкуликушодга борибди. Қараса, фолбиннинг ҳовлиси, кўчалар тумонат одам эмиш. Фолбин тугул, фолбин турган уйга йўлаб бўлмайди. Шунда ҳовлидан бирга ўқиган синфдоши чиқиб қопти. “Фалончи, бу ерда нима қилиб юрибсан?” деса у “Фолбинга келдим” депти. Э, фолбин менинг хотиним, бу ёққа юр, деб синфдошини хилват йўллар билан хотинининг ёнига олиб кирибди. “Хотин, бу мани синфдош жўрам, Америка пасолидан ўтадиган қилиб мушкуликушод ўқиб қўй”, дебди. Фолбин мушкуликушод ўқибди, кейин унинг кафтидаги чизиқларга қараб: “Пасолдан ўтасиз\n, йўлингиз очиқ, фақат тезроқ боринг”, депти. Танишим фолбинга минг сўм тутқазиб, ўша заҳоти элчихонага жўнабди. Уч кун навбатда туриб, қанчадир доллар тўлаб элчига кирган экан, рад жавобини олибди. Кейин қайтиб келиб фолбин билан жанжал қилибди. “Қачон элчининг қабулига кирдингиз”, -сўрабди фолбин. “Уч кундан кейин”. “Ана кўрдингизми акажон, менда айб йўқ, айтган пайтда кириш керак эди, сиз уч кун кечикиб киргансиз”.\nМушкуликушод ўқиттирган бир тадбиркор домла бундан ҳам ғаройиб усулни ўйлаб топибди. Бир ҳафта Америка элчихонасига қатнаб, охирги киришида элчининг кабинетида ўзини ерга бор бўйича ташлаб юбориб “ҳушидан кетибди”. Ҳамма зир югурган, биров дори ичирган, биров юрагини уқалаган, биров шамол берган… Домла ўзига келгач, “Нима бўлди?” -деб сўрабди элчи ундан. “Санга қатнайвериб юрак ўйноғи бўлиб қолдим, энди менга етказган маънавий зарарни тўлайсан, бўлмаса судга бераман”, — депти тадбиркор домла. Элчи қўрқиб кетганидан унинг паспортига “боришга рухсат” деган виза қўйиб берипти. Ҳозир ўша тадбиркор мазза қилиб қатнаб юрибди “Тошкент-Америка” қилиб.\n“Жоду” олдирадиганлар ҳам кўпайиб қолди. Жоду бўлган одам нима иш қилаётганини билмас эмиш. Лекин нимагадир ҳамма жодусини лўлига олдиради. Нормат деган танишимни анчадан буён кўрмаган эдим, хотин бола-чақасини ташлаб, бошқасига уйланиб олибди. Хотини Норматнинг ишхонасига бориб жанжал кўтарибди. Охири у тавба-тазарру қилиб, олдинги хотинига қайтибди.\n–Айтсам ишонмайсиз, -деди Нормат учрашиб қолганимизда. -Қандай палакат босиб ўша хотинга уйланганимни ўзим ҳам билмайман. Мени сеҳр-жоду қилишган экан. Лўлига бориб ўқиттириб, учта жоду олдирдим… -Қарасам, у мени ҳам лақиллатмоқчи бўлаяпти.\n-Сен жоду бўлмагансан, -дедим.\n-Нима бўлганман бўлмаса? -Нима бўлганини унга лўнда қилиб айтиб қўяқолим. Дарров тушунди.\nЧортоқда Балиқликўл деган жой бор. Ўша жойда ҳар жума куни балиқлар кўринмай қолади. “Нега балиқлар жума куни сувда кўринмайди?” деб сўраб қолсангиз, ўша ернинг шайхи: “Улар номоз ўқишга кетишади”, -деб жавоб беради. Балиқлар-ки номоз ўқишга ўтишган бўлса, анча савобдан кеч қолибмиз-да, деб ўйладим. Тошохур деган жойда ҳар чоршанбада булоқ сувидан идишга оламан, мушкуликушод ўқитаман, деб ур-тўполон қилиб тирғалишиб ётган одамларнинг сон-саноғи бўлмайди. Гадой, ҳожатбарор, дуохон, парихон, ҳаммаси шу ерда. Бошқа кунлари ўша жойда одам зоти кўринмайди. Йўқ, мушкулидан халос бўлишни истаган орзумандлар айнан шу чоршанбада, сиқилиб-тирғалиб, ҳамёнини киссавурга олдириб, сувга дам солдириши шарт. Бўлмаса, мушкули осон бўлмас эмиш. Яқинда хотин менга мушкуликушод ўқиттириш учун икки марта ўша ерга борган эди, қилган амали тескари чиқиб, ишдан ҳайдалдим…\nҲа, мушкуликушод ҳаммага бирдай таъсир қилавермас экан. Шунинг учун тест синовига, элчи ёки бошлиқ қабулига кирмоқчи бўлсангиз, аввало яхшилаб тайёргарлик кўринг. Билимингиз кучли, далилингиз асосли бўлсин. Ана шундан кейин майли, ҳар эҳтимолга қарши мушкуликушод ўқитсангиз, мушкулингиз осон бўлишига биз кафил…\n← Аввалги Аввалги Нурулло Остон. Отелло ким бўлган? (ҳажвия)\nКейинги → Кейинги: Нурулло Остон. Сайлов (ҳажвия)


Хожамотчи табиблар Истанбулда йиғилади « Ўзбекистон Халқ Ҳаракати\nХожамотчи табиблар Истанбулда йиғилади\n26 September 2012 - 9:45\nДунёнинг 13 давлатидан Истанбулга борадиган 300 дан ортиқ табиб сўнгги бир йил ичида олиб борган тадқиқотлари натижасини тақдим этадилар.\nАнаънавий табобатнинг хожамот — танадаги муайян нуқталардан қон олдириш амалиёти билан шуғулланадиган табиблар иштирокида 29-30-сентябр кунлари Истанбулда ўтадиган анжуманга ўзбекистонлик табиблар ҳам таклиф қилинган.\nАнжуман ташкилотчиларидан бири — Истанбулдаги Ноанъанавий тиббиёт институти президенти Фарук Гунинди Озодлик билан суҳбатда бундай муолажани амалга оширадиган табиблар сони Европада ҳам ортиб бораётганини айтади.\n– Дунёнинг 13 давлатидан таклиф қилинган табиблар бор. Булар орасида Финляндия, Германия, Корея, Англия, Америка, Судан, Саудия Арабистони, Бирлашган Араб Амирликлари, Ҳиндистон, Қозоғистон ва Ўзбекистондан ҳам иштирок этувчи табиблар бор,- деди Фарук Гунинди.\nУнинг сўзларига кўра, Туркияда яқинда ташкил этилган Анъанавий тиббиёт институти томонидан ташкил қилинган тадбирдан бош мақсад шу кунларда дунёнинг 150 дан зиёд давлатида анаънавий табобатнинг айнан хожамот йўналишида изланиш олиб бораётган тиб олимлари изланишларини бир жойга йиғишдир.\n– Бизнинг атрофимизда хожамотга алоқадор тадқиқот олиб бораётган табиблар жуда кўпчилик ва бундан ташқари, бугунга келиб анъанавий табобатдаги жуда кўп даъво услублари қўлланилаётган бўлсада, булар орасида энг самаралиси, фойдалиси ва муҳими хожамот экани кундан кунга ойдинлашмоқда,- дейди анаъанавий табобат тарғиботчиси Фарук Гунинди.\nТуркиянинг ўзида ҳозирда бу амалиёт билан шуғулланаётган 300 нафардан ортиқ табиб бор. Улардан 60 нафари Анъанавий тиббиёт институти томонидан лицензия олган ва хусусий ҳамда давлат шифохоналарида фаолият юритаётган шифокорлардир.\nФарук Гуниндига кўра, табобатнинг бу йўналишида ғарблик олимларнинг тадқиқотларини жамлаган лондонлик шифокорларнинг ҳисоботи тадбир кун тартибидаги муҳим чиқишлардан бири бўлади.\n– Ҳозир Лондондаги олимлар билан бирга “мигрен” хасталиги давоси устида қўшма тадқиқот олиб бораяпмиз. Хожамот бу хасталикка қарши даво усулларидан бири сифатида тадқиқ этиляпти,- дейди туркиялик табобат олими Фарук Гунинди.\nҲафта сўнггида Истанбулда бўладиган халқаро анжуман арафасида суҳбатга тортганимиз бу олимдан хожамот амалиётининг хусусиятлари ва афзалликлари ҳақида ҳам сўрадик.\n– Хожамот – вужуднинг қон айланиши секинлашиб турадиган муайян нуқталаридан қон олдиришдир. Бундай нуқталарда йиғилиб қолган ортиқча қон ёки метаболизм бузилиши оқибатида танада тўпланиб қоладиган чўкмалар вакуум ёрдамида бир жойга йиғилади ҳамда қон айланиш тизимидан узоқлаштирилади.\nБунда тана ортиқча қондан қутулади ва қон тозаланади. Бундан ташқари, баъзи тадқиқотларда вакуум ёрдамида тананинг иммун тизимини мустаҳкамлашга хизмат қиладиган гормонларни кучайтириш мумкинлиги ҳам кўрсатилди. Хуллас, хожамотнинг афзалликлари кўп ва халқаро анжуманда бу борада ўтган бир йил ичида ўрганилган янгиликлар тақдим этилади, – дейди Истанбул Ноанъанавий тиббиёт институти президенти Фарук Гунинди.\nБу институт ўтган йили ҳам дунёнинг турли давлатларидан борган 350 дан ортиқ табиб иштирокида айни мазмундаги анжуманни ўтказган эди.\nФарук Гуниндига кўра, бу тадбир замонавий медиклар орасида ҳам анъанавий табобатга қизиқувчилар сонини оширган.\nТадбир ташкилотчилари, кимёвий дориларсиз анаъанавий услубда даъволашни тарғиб қилаётган табиблар ва олимлар иштирокидаги тадбирни бундан буён мунтазам давом эттириш ниятида эканини айтмоқдалар.\nХожамот (арабча ҳижама) қадимги қон чиқариш муолажаси бўлиб, бу амалиёт илк бор Ислом ҳадисларида тилга олинган ва Муҳаммад Пайғамбар томонидан маъқуллангани айтилади.\nБироқ, мутахассислар, хожамот муолажаси тажрибали мутахассис томонидан амалга оширилиши ва қон чиқариш учун ишлатилган асбоблар қайта ишлатилмаслиги лозимлигидан огоҳлантиради.


Qalampir.uz - Марғилонда Эркин Воҳидов номидаги мактаб-интернати ташкил этилади\n13:04, 17.05.2018 Жамият\nҲукумат она тили ва адабиёти фанини чуқур ўқитишга ихтисослаштирилган мактаб-интернатни ташкил этиш тўғрисида қарор қабул қилди.\nФарғона вилояти Марғилон шаҳрида Эркин Воҳидов номидаги она тили ва адабиёти фанини чуқур ўқитишга ҳамда хорижий тилларга ихтисослаштирилган мактаб-интернатни ташкил этиш тўғрисидаги Ҳукумат қарори қабул қилинди. Бу ҳақда Адлия вазирлигинг “Ҳуқуқий ахборот” каналида эълон қилинди.\nҚарорга мувофиқ, Марғилон шаҳрида 210 ўринли мактаб-интернат ташкил этилади. 2018-2019 ўқув йилида мактаб-интернатнинг 5-8-синфларига, 2019-2020 ўқув йилидан бошлаб эса 5-синфига 30 нафардан ўқувчи қабул қилинади.\nМазкур мактаб-интернатни ташкил этишдан мақсад Ўзбекистон халқ шоири, Ўзбекистон Қаҳрамони Эркин Воҳидов номини абадийлаштириш, шоир издошларини кашф этиш ва уларнинг ўз истеъдодларини кенг намоён қилишлари учун шарт-шароитлар яратишдан иборатдир.\nТеглар:Эркин Воҳидов Марғилон\n10:03, 31.10.2018 872\n17:03, 14.09.2018 12 757\n10:18, 16.08.2018 4 365\n15:24, 11.08.2018 13 208\n17:35, 09.08.2018 7 915


Нотариуслар томонидан нотариал ҳаракатларни амалга ошириш тартиби тўғрисидаги маъмурий регламентлар тасдиқланади.\nВазирлар Маҳкамасининг “Нотариуслар томонидан нотариал ҳаракатларни амалга ошириш тартиби тўғрисидаги маъмурий регламентларни тасдиқлаш ҳақида”ги қарори лойиҳаси эълон қилинди.\nҚайд этилишича, “Нотариат тўғрисида”ги Ўзбекистон Республикаси Қонунининг 29-моддасига мувофиқ нотариусларнинг нотариал ҳаракатларни амалга ошириш тартиби ушбу Қонун ва бошқа қонун ҳужжатлари билан белгилаб қўйилади.\nНотариуслар томонидан кўчмас мулкларни бошқа шахсга ўтказиш ҳақидаги битимларни тасдиқлашнинг маъмурий регламенти;\nНотариуслар томонидан меросга бўлган ҳуқуқ тўғрисида гувоҳномалар беришнинг маъмурий регламенти тасдиқланади.\nНотариуслар томонидан кўчмас мулкларни бошқа шахсга ўтказиш ҳақидаги битимларни тасдиқлашнинг маъмурий регламентига кўра, нотариус томонидан битим нотариал идора биносида ёки мурожаат қилувчиларнинг талабига кўра сайёр тартибда расмийлаштирилади.\n“Нотариат тўғрисида”ги Ўзбекистон Республикаси Қонунининг 11-моддасига асосан Ўзбекистон Республикасида нотариал ҳаракатлар давлат тилида амалга оширилади. Расмийлаштирилган ҳужжат матни фуқароларнинг талабига биноан нотариус томонидан рус тилида ёки имкон бўлса, бошқа мақбул тилда берилади.\nАгар битим мурожаат қилган шахс тушунмаган ёки яхши билмаган тилда бажарилса, унда ҳужжат матни нотариус ёки мурожаат қилган шахс таклиф этган таржимон томонидан оғзаки таржима қилиниши мумкин. Бу ҳақда ҳужжат матнида ва тасдиқловчи ёзувида ким томонидан таржима қилинганлиги, шахсини тасдиқлайдиган ҳужжатнинг номи, унинг рақами, берилган санаси ва шу ҳужжатни берган органнинг номи ҳамда матн мазмуни тушунтирилганлиги кўрсатилиши керак. Бундай ҳолда мурожаат қилган шахс ўзи биладиган тилда исми, фамилияси, отасининг исмини тўлиқ ёзиб, имзо қўяди.\nБитимни тасдиқлаш Регламентга иловага мувофиқ схема асосида амалга оширилади.\nМурожаат қилувчи битимни расмийлаштириш учун нотариал идорага ўзи келиб мурожаат қилади ёки нотариус хизматидан электрон тарзда фойдаланиш учун Ўзбекистон Республикаси Ягона интерактив давлат хизматлари портали ёхуд “E-notarius.uz” ахборот портали орқали рўйхатдан ўтади.\nНотариус “Нотариус” автоматлаштирилган ахборот тизими орқали келиб тушган электрон мурожаатларни кўриб чиқиши ва белгиланган муддатда мурожаат қилган шахсларни қабул қилиши шарт.\nМурожаат қилувчи электрон тармоқ орқали нотариус қабулига навбатга ёзилишни, шунингдек битим расмийлаштирилиши учун зарур бўлган маълумотларни жўнатган ҳолда тегишли битим лойиҳасининг олдиндан тайёрлаб қўйилишини сўраб мурожаат қилиши мумкин.\nМурожаат қилувчининг электрон тармоқ орқали нотариус қабулига ёзилиш бўйича йўлланган мурожаатлари жисмоний ва юридик шахсларнинг мурожаатларини навбатма-навбат қайд қилиш электрон дафтарига автоматик тарзда қайд қилинади.\nМурожаат қилувчининг электрон тармоқ орқали битим расмийлаштирилиши учун зарур бўлган маълумотларни олдиндан жўнатган ҳолда, тегишли ҳужжатларнинг тайёрлаб қўйилиши бўйича йўлланган мурожаатлари уларнинг электрон рақамли имзоси билан тасдиқланган бўлиши лозим.\nМурожаат бўйича битим лойиҳаси нотариус томонидан белгиланган вақтда олдиндан тайёрлаб қўйилади.\nҚуйидаги ҳолларда битим расмийлаштирилиши учун зарур бўлган маълумотларни олдиндан жўнатган ҳолда, тегишли ҳужжатларнинг тайёрлаб қўйилиши бўйича электрон тармоқ орқали йўлланган мурожаатларни кўриб чиқиш рад этилади:\nсолиқ ёки коммунал хизматлардан ёҳуд Ўзбекистон Республикаси Бош прокуратураси ҳузуридаги Мажбурий ижро бюроси маълумотлар базаси орқали қарздорлик ҳолати текширилиши лозим бўлган ҳолларда қарздорлик аниқланган бўлса;\nманфаатдор шахсларнинг аризаларига асосан нотариал ҳаракатларни амалга ошириш кечиктириб ёки тўхтатиб турилган бўлса.\n26та техник регламент ЕОИИ давлатларида қабул қилинган регламентларга мослаштирилиб, қайта ишлаб чиқилади\nЁғ-мой маҳсулотларининг хавфсизлиги тўғрисида умумий регламент тасдиқланди


Коррупция – тараққиёт кушандаси – Сурхон тонги\nБош саҳифа / Сиёсат / Коррупция – тараққиёт кушандаси\nАвгуст 2, 2017\tСиёсат Изоҳ қолдириш 281 Кўрилди\nҲaр қандай жиноятчилик, жумладан, коррупция ҳам давлат ва жамият ривожланишига тўсқинлик қилади.\nФуқароларда давлат қонунларига ишончсизлик, уларни ҳурмат қилмаслик кўникмасини вужудга келтиради. Бу хавфли иллат туфайли давлат хизматчиси — мансабдор шахс маълум ҳақ – пора эвазига иккинчи томоннинг ноқонуний талабларини бажаради, ғайриқонуний қилмишларидан кўз юмади, алал-оқибат давлат ва жамият манфаатларига зарар етказади.\nБожхона ходимлари томонидан коррупция ва бошқа қонунбузарликлар содир этилишига йўл қўймаслик масаласига алоҳида эътибор қаратилиб, божхона органларида қўшимча штат бирлиги ажратилди ва божхона постларида бошқарма вакили – махсус назоратчи лавозимлари жорий этилди. Божхона органлари шахсий таркиби ўртасида профилактика ишларини, коррупцияга қарши курашишни кучайтириш ҳамда тизимда нопок ходимларга нисбатан муросасизлик муҳитини яратиш мақсадида комплекс чора-тадбирлар режаси ишлаб чиқилиб, фаолиятга татбиқ этилмоқда. Божхона постларининг иш унумдорлигини ошириш, қонунбузарлик ва порахўрлик иллатларини олдини олиш мақсадида ходимларнинг функционал вазифалари, ҳуқуқ ва мажбуриятлари кучайтирилмоқда. Зеро, Ватан манфаатини ўз манфаатидан устун қўйган, халқнинг дардини ўз дарди, деб билган кишидан порахўрлик каби иллат ортга чекиниши, шубҳасиз!\nчегара божхона комплекси инспектори,\nОлдинги Истиқлол — улуғ неъмат\nКейинги Маънавиятчилар оромгоҳда


Уйғониш тўғрисида туркумидан: Жамиятни ўзгартиришдаги даъватни ахлоққа асослаб олишнинг хатолиги - | Hizb-Uzbekiston.info\nHome›САҚОФИЙ БЎЛИМ›Уйғониш тўғрисида туркумидан: Жамиятни ўзгартиришдаги даъватни ахлоққа асослаб олишнинг хатолиги\nЖамиятни ўзгартириш, тузатиш йўлида жамоалар ва шахслар томонидан ҳар хил таклифлар киритилди. Шу таклифлар орасида ахлоққа эътибор қаратиш ва уни тузатиш йўлида фаолият олиб бориш маъносидаги таклиф ҳам бор эди. Ва бугунги кунда ҳам худди шу йўналишда фаолият юритишни ёқловчи баъзи жамоалар ёки хос тарзда ҳаракат қилаётган шахслар мавжуд. Бугунги мавзуимиз жамиятни тузалиш томон ўзгартиришда ахлоққа катта эътибор қаратиш ёки умуман ахлоққа даъват қилиб жамиятни тузатишга ҳаракат қилиш тўғрими ёки хатолиги борасида бўлади.\nАхлоқ жамият қурилишига ҳаргиз таъсир кўрсата олмайди, чунки жамият ҳаёт қонунлари асосига қурилиб, унга асосан туйғулар ва фикрлар таъсир кўрсатади. Хулқ эса жамият қурилишига ҳам, тараққий этиши ёки емирилишига ҳам таъсир эта олмайди. Балки таъсир кўрсатувчи омил ҳаёт ҳақидаги тушунчалардан пайдо бўладиган умумий урфдан иборатдир. Жамиятни бошқарадиган куч хулқдан иборат бўлмай, балки унда татбиқ қилинаётган қонунлар ҳамда одамлар ўзида мужассам этган фикрлар ва туйғулардан иборатдир. Зотан хулқ эса фикрлар ва туйғулардан пайдо бўлиб, тузум татбиқининг натижасидир.\nШунга биноан, жамиятда ахлоққа даъват этишни ёйиш жоиз эмас, чунки ахлоқ Аллоҳ Таоло буйруқларининг натижаси бўлиб, ақидага ҳамда умумий шаклда Исломни татбиқ қилишга даъват этишдан ҳосил бўлади. Ахлоққа даъват этилса, ҳаёт ҳақидаги Ислом берадиган тушунчалар тескари акс этиши, одамларни жамиятнинг ҳақиқати ва таянчларини тушунишдан узоқлаштириб юборилиши ҳамда ҳаёт тараққий этишининг ҳақиқий воситаларидан ғафлатда қолишга олиб борадиган айрим фазилатлар билан маст қилиб қўйилиши мумкин.\nШунинг учун Исломга қилинадиган даъватни ахлоққа даъват этишга айлантириш хатарлидир. Чунки бундай ҳолат Ислом даъвати ахлоқий даъватдан иборат, деган хаёлни вужудга келтириб, Ислом ҳақидаги фикрга асосланган тасаввурни ўчириб, одамларнинг Исломни тушунишларига тўсқинлик қилади. Шунингдек, уларнинг эътиборини Исломнинг татбиқ қилинишига олиб борадиган ягона йўлдан – Ислом Давлатини қуришдан бошқа тарафга буриб юборади. Ислом шариати инсоннинг ўз шахсига нисбатан қиладиган алоқасини ахлоқий сифатларга тааллуқли шаръий аҳкомлар билан муолажа қилар экан, буни ибодат ва муомалот каби муайян низом кўринишида шакллантирмай, бу соҳада ростгўй ва омонатли бўлиш, ғирром ва ҳасадгўй бўлмаслик каби Аллоҳ буюрган муайян қийматларни рўёбга чиқаришни мулоҳаза қилди. Ахлоқ ягона-биргина нарсадан ҳосил бўлади. У ҳам бўлса олийжаноблик ва турли фазилатлар каби ахлоқий қийматларни ҳосил қилишга ундайдиган Аллоҳнинг буйруғидан иборат. Омонат хулқ бўлиб, Аллоҳ унга буюрган. Уни амалга ошираётганда ундаги ахлоқий қийматга риоя қилиниши вожибдир. Шунга қараб, омонат воситасида ахлоқий қиймат рўёбга чиқади-да, сўнгра уни ахлоқ деб номлаш мумкин бўлади. Амаллар натижасида ёки муомалотни амалга ошираётганда риоя қилиниши вожиб бўлгани учун ҳосил бўлаётган сифатлар, яъни намознинг натижаси ўлароқ вужудга келадиган иффат ёки савдодаги ростгўйлик каби сифатларнинг вужудга келишидан бевосита ахлоқий қиймат ҳосил бўлиб қолмайди. Чунки бундай амалга киришаётганда асосий мақсад ахлоқий қийматни амалга ошириш эмас эди. Амаллар натижасида ва риоя қилиш вожиб бўлгани учун вужудга келадиган бундай сифатлар Аллоҳга ибодат қилаётган ва муомалот билан шуғулланаётган ҳолатдаги мўмин одамнинг ахлоқий сифатларидир, холос. Чунки мўмин одам биринчи мисолда намоздан руҳий қийматни ҳосил қилиш, иккинчисида эса тижоратдан моддий қийматни ҳосил қилишни ўз олдига мақсад қилиб олган бўлиб, бир вақтнинг ўзида ахлоқий сифатларни ҳам ўзида мужассам этади.\nИсломга даъват ҳар бир мусулмон учун шарт ва бу шарафли ишдир ИСЛОМИЙ ДАЪВАТНИ КЎТАРИБ ЧИҚИШ КАЙФИЯТИ ҲАҚИДАГИ АСОСИЙ ТУШУНЧАЛАР Давлат барпо қилиш учун даъват олиб бориш мусулмонлар зиммасидаги фарздир Уйғониш тўғрисида туркумидан: Исломда ахлоқ мавзусига муносабат\nTagsахлоқдаъватжамиятИслом давлатиўзгартиришУйғониш тўғрисида\nАйн Ҳалвадаги аламли ҳодисалар


Жээнбековнинг истеъфога чиқиш баёнотидан сўнг Бишкек кўчаларида нималар рўй бермоқда - 15.10.2020, Sputnik Ўзбекистон\nҚирғизистон пойтахтида мухолифатчилар тарафдорларининг митинглари давом этмоқда. Амалдаги давлат раҳбари Сооронбай Жээнбеков аллақачон истеъфога чиқишга... 15.10.2020, Sputnik Ўзбекистон\nмултимедиа, соронбай жээнбеков, қирғизистон\n18:00 15.10.2020 (янгиланди: 13:13 01.04.2021)\n© Sputnik / Aleksey Mayshev / Фотобанкка ўтишБишкекда ҳуқуқни муҳофаза қилувчи орган ходимлари\n© Sputnik / Tabyldy Kadyrbekov / Фотобанкка ўтишБишкекдаги "Иссиқ-Кўл" меҳмонхонаси олдида намойишчиларга нон улашилмоқда.\n© Sputnik / Erkin Sadykov / Фотобанкка ўтишНамойишчилар Бишкекдаги Ҳукумат биноси олдида.\n© Sputnik / Aleksey Mayshev / Фотобанкка ўтишБишкекдаги "Иссиқ-Кўл" меҳмонхонаси олдидаги бош вазир Садир Жапаров тарафдорлари.\n© Sputnik / Alexey Maishev / Фотобанкка ўтишШу кунга қадар Сооронбай Жээнбеков истеъфосини талаб қилиб келаётган намойишчилар, Жээнбековнинг истеъфога чиқиш ҳақидаги баёнотидан сўнг янги талабни илгари суришди.\n© Sputnik / Tabyldy Kadyrbekov / Фотобанкка ўтишУнга кўра, эндиликда президент ортидан мамлакат парламенти ҳам истеъфо бериши лозим.\n© Sputnik / Erkin Sadykov / Фотобанкка ўтишҚирғизистон президенти истеъфога чиқишга қарор қилди, чунки ҳамтто ҳукумат раҳбари ўзгаргандан кейин ҳам мамлакатда норозилик намойишлари тўхтамаяпти.\n© Sputnik / Erkin Sadykov / Фотобанкка ўтишШу кунга қадар Сооронбай Жээнбеков истеъфосини талаб қилиб келаётган намойишчилар, Жээнбековнинг истеъфога чиқиш ҳақидаги баёнотидан сўнг янги талабни илгари суришди. Унга кўра, эндиликда президент ортидан мамлакат парламенти ҳам истеъфо бериши лозим.\n© Sputnik / Tabyldy Kadyrbekov / Фотобанкка ўтишНамойишчиларга ниқоб тарқатилмоқда.\n© Sputnik / Alexey Maishev / Фотобанкка ўтишБишкекдаги "Иссиқ-Кўл" меҳмонхонаси олдидаги бош вазир Садир Жапаров тарафдорлари.\n© Sputnik / Alexey Maishev / Фотобанкка ўтишУлар эндиликда президент ортидан мамлакат парламенти ҳам истеъфосини талаб қилишмоқда.\n© Sputnik / Alexey Maishev / Фотобанкка ўтишҚирғизистон пойтахтида мухолифатчилар тарафдорларининг митинглари давом этмоқда.


Тожикистон Миллий тест маркази ташкил этмоқчи\n26 январ 2021, Тошкент вақти: 15:01\nТожикистон олий ўқув юртларида порахўрлик, ошна-оғайнигарчилик каби нуқсонларга барҳам бериш, таълим соҳасини халқаро стандартларга мослаштириш мақсадида Миллий тест маркази ташкил этишни кўзламоқда.\nТожикистон таълим вазири ўринбосари Фарҳод Раҳимов МДҲнинг Ўзбекистон, Озарбойжон ва Қозоғистон каби давлатлари тажрибаларини ўрганган ҳолда шундай қарорга келинганини таъкидлади. У мазкур лойиҳа тўлиқ амалга оширилса, кутилган натижаларга эришиш мумкинлигини айтди.\n“Миллий тест маркази замонавий техник жиҳозлар билан таъминланиши назарда тутилмоқда. Жумладан, имтиҳон топшириш хоналарининг ҳар бирида кузатиш камералари ўрнатилиб, абитуриентлардан имтиҳон олиш ва ёзма ишларини текшириш жараёни ҳам Интернет орқали бевосита кўрсатилади. Бу, ўз навбатида, имтиҳонлар шаффофлигини таъминлашга кўмаклашади”, - деди Фарҳод Раҳимов.\nУнинг сўзларига кўра, Миллий тест маркази фаолияти Давлат миллий хавфсизлик қўмитаси томонидан тўла назорат қилиб турилади.\nТожикистон Технология университетининг Хўжанд филиали раҳбари Анвар Мақсудов Миллий тест маркази фаолияти бошланишида муаммолар бўлиши табиий экани, шунга қарамай, мазкур марказ мамлакат таълим тизимида ижобий самара беришига ишонади.\n“Ҳатто Ўзбекистон, Озарбойжон, Грузия каби давлатларининг тест марказлари фаолиятида кузатилган айрим нуқсонларга қарамай, бу давлатлар олий ўқув юртларида коррупция камайгани гувоҳимиз. Масалан, 1994 йилда қўшни Ўзбекистонда тузилган Миллий тест маркази жуда қисқа вақт орасида шундай катта ютуқларга эришишига шубҳа билан қаралган эди. Аммо бугун бу марказ ўзини оқлаётганини кўриб турибмиз. Бизнинг мамлакатда ҳам шундай марказга зарурат бор экан, камчиликлардан чўчишга ўрин йўқ”, - деди Анвар Мақсудов.\nТехнология университети ректори Ҳамдулло Фақиров эса Миллий тест маркази олий ўқув юртларида порахўрликнинг батамом тугатилишига ёрдам бера олмаслиги, аммо таълим сифатини яхшилаш борасида бир қадар янгиликлар бўлиши мумкинлигини таъкидлади.\nРежага кўра, Миллий тест маркази 2010 йилдан тўла фаолият юрита бошлайди. Унга қадар лойиҳага ҳомийлик қилиш ниятида бўлган хорижлик сармоядорлар билан ташкилий ишлар босқичма-босқич амалга оширила боради.\nМиллий тест марказини ташкил этишга оид лойиҳа учун тахминан 5 миллион АҚШ доллари сарфланиши айтилмоқда.\nСоҳибкорлик ва ҳунар олий ўқув юрти ректори Зокиржон Вазиров таълим миллий хавфсизликнинг бир қисми эканини таъкидлаб, тест маркази хорижий сармоя эвазига ташкил этилишига қарши эканини билдирди.\n“Пул тўлаган киши мусиқа буюришини унутмаслик лозим. Грузия, Украина, Қирғизистонда юз берган рангли инқилобларда ўша хорижий сармоядорлар қўли борлигини эсдан чиқармайлик. Таълим тизими ва умуман жамиятдаги нуқсонларни тугатиш борасида молиявий муаммолар мавжудлигидан қатъий назар бу марказ Тожикистоннинг ўз бюджети маблағи ҳисобидан ташкил этилиши шарт”, - деди Зокиржон Вазиров.\nМустақил кузатувчилар Тожикистон бу лойиҳани амалга ошириш учун хорижий сармояга муҳтожлигини ва усиз иш жойидан силжимаслигини таъкидламоқда. Бироқ айрим кузатувчилар фикрича, сармоялар ишни жойидан силжитиш учун эмас, балки амалдорларнинг пичоғи мойда бўлиши учун жалб этилади.\n“Афсуски, Тожикистон ҳукумати турли лойиҳалар учун хорижий давлатлардан олинган қарзларни кўпинча мақсадсиз сарфлайди, - дейди мустақил кузатувчи Тоҳир Абдужаббор. - Хорижий инвесторлар томонидан ажратилган жуда катта миқдордаги қарзлар ҳукумат амалдорлари томонидан талон-тарож қилинаётгани ва натижада лойиҳада режага олинган ишлар ўлда-жўлда қолиб кетаётгани ҳеч кимга сир эмас. Мамлакатимизда туғилажак навбатдаги янги лойиҳа тақдири ҳам шу тариқа якунланишига ишончим комил”.


Ренолит – medu.uz – Дорилар ҳақида маълумотлар ўзбек тилида\nHome Йўриқномалар Ренолит\nПрепаратнинг савдо номи: Ренолит\nФаол моддалар: стандартлаштирилган экстрактлар\n1. Bergenia ligulata (Pashanabheda) 130 мг\n2. Parmelia perlata (Shilapushpa) 70 мг\n3. Dolichos biflorus (Kullattha) 70 мг\n4. Tribulus terrestris (Gokshura) 70 мг\n5. Boerhavia diffusa (Punarnava) 60 мг\n6. Crateva nurvala (Varuna) 50 мг\nЁрдамчи моддалар: мальтодекстрин 5%, желатин (капсулани қобиғи)\nАТХ коди: G04BC\nЛитолитик таъсири: ушбу доривор ўтларнинг экстрактлари таркибида тошни кристаллизация жараёнида ингибиция қилувчи самарага эга бўлган моддаларни сақлайди, улар қаҳрабо кислотасини кальцийли тузили кристалларни ўсишини секинлаштиради.\nКальцинатларни шаклланишини ингибиторлари катталашаётган кальций кристалларини юзасини қоплаб олиши ёки кальций, оксалатлар ва фосфатлар билан комплексларни ҳосил бўлиши орқали кристалларни катталашишига ва уни агрегациясига тўсқинлик қилади.\nРенолит, эҳтимол, кристалл-кристалл ва/ёки кристалл-матрица ўзаро таъсирини ўзгариши орқали тошнинг юзасига чўкиб бораётган кристаллар билан ўзаро таъсир қилиши мумкин. Бу тошнинг шаклини ўзгартириб, уни мўрт қилади, тошни парчаланиши ва йўқолишига олиб келиши мумкин.\nДиуретик самараси: Ренолит диурез ва натрийурезни алоҳида ёки биргаликда кучайтиради. Таркибидаги сапонинлар Na+/K+/2Cl- транспорт фаолиятига таъсир кўрсатиб, буйрак найчаларининг девори орқали сув ва электролитларни қайта сўрилишига тўсқинлик қилади. Шу билан бирга, Ренолит сийдикда натрий, калий ва хлор каби электролитларнинг миқдорини аҳамиятли даражада оширадиган диуретик таъсирга эга бўлган кўпгина флаваноидлар гуруҳини сақлайди. Ушбу фито элементларни қўшимча ёки синергик таъсири, умуман олганда, яққол ифодаланган диуретик таъсир кўрсатади. Сийдикни рН деярли нейтрал бўлади. Суткада ажралиб чиқадиган сийдикнинг миқдори сийдик ажралиш тез-тезлиги кўпайиши билан ошган. Диуретик таъсири билан бир вақтда литолитик таъсири тошнинг ғоваклигини ошишига ёрдам беради, бу эса тошнинг ички ва боғларини сусайиши ҳисобига уни парчаланишига олиб келади. Бундай синергик таъсири тошни самарали парчалашга ва чиқарилишига ёрдам беради.\nРенолитнинг антиуролитик таъсир механизми турли ўсимликларнинг экстрактлари билан қайд қилиниши мумкин. Bergenia ligulata – тилсимон Бергения нинг антиуролитик фаоллиги CaOx кристалларини ингибиция бўлиши орқали амалга ошади, гипермагнезия эса флаваноид фракцияларини борлиги туфайли амалга ошади, айни вақтда сийдик ҳайдовчи самарасига сапонинлар туфайли эришилади, ҳар иккала компонентлар антиоксидант таъсир кўрсатади.\nParmelia perlata – марварид Пармелия кўпгина буйрак касалликларида кенг қўлланади. У буйраклар ва қовуқдаги тошларни даволашда муҳим роль ўйнайди, чунки у тилсимон Бергениянинг таъсир механизми каби таъсир қилади. Бунга қўшимча равишда, у организмда кальцийни сўрилишини бошқаради, сийдик ҳайдовчи таъсири билан бирга сийдик таносил йўлларини нормал фаолият кўрсатишини тутиб туради.\nDolichos biflorus – икки баргли Долихоса экстракти калцификацияга қарши аҳамиятли фаолликка эга, Тиканли лоза буйрак тошини катталашишини тўхтатиш ҳусусиятига эга ва сийдик таносил тизимида цитопротектор сифатида таъсир қилади.\nBoerhavia diffusa – шохли Берхавия нинг антиуролитик таъсири кальций оксалатини кристаллизацияси, диурез ҳамда гипооксалурияни ингибиция қилиш орқали таъсир кўрсатади, бу уни уролитиазда профилактик қўллаш мумкинлигидан далолат беради.\nCrateva nurvala – Варун антилитоген ва кристаллизацияга қарши ҳусусиятларга эга.\nТилсимон Бергения, икки баргли Долихоса ва Варун экстрактлари оксалатлар билан боғланиши ва эрувчан комплексларни ҳосил қилиш йўли билан тошларни ҳосил бўлишини ушлаб турадиган магнийнинг даражасини бошқарувчи экстрактлар сифатида маълум. Шунинг учун магний тузлари тошлар ҳосил бўлишини ингибиторлари ҳисобланади. Шундай қилиб, улар кальций оксалатларининг концентрациясини камайтирадилар.\nБуларнинг барчаси тошларда ўзгаришларни стимуляция қилиш учун Ренолит препаратини муқобил равишда қўллаш мумкинлигидан далолат беради, бу тошларни парчаланиши ва чиқарилишига ёрдам бериши мумкин. Унинг бундай ҳусусияти буйрак тоши ёки ядросини буйракнинг эпителиал қаватига бирикишини ва кейинчалик тошни ўсишини олдини олади; илгари ҳосил бўлган тошнинг шакли ва таркибига таъсир кўрсатади ва уларни ўзгартиради. Тилсимон Бергении, марварид Пармелия, икки баргли Долихоса, Тиканли лоза, шохли Бархавия ва Варун экстрактларида мавжуд бўлган селектив алкалоидлар, танинлар, флаваноидлар, сапонинлар ва уларнинг мажмуаларини синергик таъсири буйракдаги тошга кучли самарали таъсир кўрсатади. Янада аниқроқ, тилсимон Бергения буйрак найчаларида кристалларни чўкишини олдини олади, айни вақтда лупеол дозага боғлиқ диуретик фаолликка эга бўлган Варундан ажралади. У сийдикнинг ҳажми ва осмолярлигини, шунингдек Na+ ажратиб чиқарилишини оширади. Лупеол буйрак тўқимасини шикастлайдиган ферментнинг даражасини пасайтиради. Шохли Берхавия диуретик ва яллиғланишга қарши таъсирларга эга. Ушбу таъсирларни мажмуаси шохли Берхавияни буйракнинг яллиғланиш касалликларини даволаш учун фойдали дори воситаси қилади.\nУмумий механизми: у кристаллоид-коллоид мувозанатини бошқариш орқали тошни парчалайди ва буйрак тошларини ҳосил бўлишини ингибиция қиладиган микроэлементларнинг даражасини ошириши орқали тошларни катталашишини тўхтатиб туради, шунингдек буйрак тошлари / ядросини буйракдаги эпителий ҳужайраларига бирикишини олдини олади ва/ёки у билан боғлиқ бўлган комплексларни парчаланишига ёрдам беради. Унинг сийдик ҳайдовчи таъсири кучсиз қаттиқ заррачалар туфайли тошни чиқарилишига ёрдам беради ва қаттиқ заррачаларнинг кучи тошни ҳаракатланишига мажбур қилади, бу чиқарилишига ёрдам беради. Спазмолитик таъсири асосан буйрак санчиқлари ҳуружларини қисқаришига ёрдам беради, нефропротектив, микробларга қарши, яллиғланишга қарши ва оғриқ қолдирувчи таъсири симптомларини енгиллашишига ва физиологиясини яхшиланишига олиб келади.\nбуйрак тошлари, шу жумладан қовуқ ҳамда сийдик чиқариш йўлларини кальций-оксалатли, кальций-фосфатли тошлари, урат тошларини олдини олиш ва даволаш учун;\nсийдик таносил тизимининг инфекциялари (цистит, пиелонефрит, уретрит);\nлитотрипсиядан кейин тошларни ривожланиши қайталанишини олдини олиш учун;\nкўп сонли ва кичик ўлчамли конкрементлари бўлган ўлчами 8 мм дан катта бўлмаган буйрак тошида 1 капсуладан кунига икки марта овқатдан кейин 1-2 ой давомида қабул қилинади;\nкўп сонли кичик ўлчамли конкрементлари бўлган ўлчами 15 мм гача бўлган буйрак тошида 2 капсуладан кунига икки марта овқатдан кейин 2 ой давомида қабул қилинади;\nкўп сонли кичик ўлчамли конкрементлари бўлган ўлчами 15 мм дан катта бўлган буйрак тошида 2 капсуладан кунига уч марта овқатдан кейин 3 ой давомида қабул қилинади.\nкристаллурияда 1 капсуладан кунига икки марта овқатдан кейин 1-2 ой давомида қабул қилинади.\nсийдик чиқариш йўлларининг инфекциялари, носпецифик уретрит, дизурия ва оғриқли сийишда 1 капсуладан кунига икки марта овқатдан кейин 1-2 ой давомида қабул қилинади.\nгиперурикемияда 2 капсуладан кунига икки марта овқатдан кейин 2 ой давомида қабул қилинади.\nтошлар жарроҳлик йўли билан олиб ташлангандан (тошлар такроран майдалангандан) сўнг қайталанишини олдини олиш ва бартараф қилиш учун 1 капсуладан кунига бир марта овқатдан кейин илиқ сув билан 1-2 ой давомида ёки шифокорнинг кўрсатмаси бўйича қабул қилинади.\nПрепаратни компонентларидан бирортасига юқори сезувчанлик маълум бўлганида Ренолит препаратини қабул қилиш мумкин эмас.\nРенолит ишлатилганида дори препаратларини клиник ва биологик жиҳатдан аҳамиятли ўзаро таъсири кузатилмаган.\nДозани ошириб юборилиш ҳоллари кузатилмаган.\n30 капсуладан қўллаш бўйича йўриқномаси билан бирга ПЭТ флаконларда.\nҚуруқ, ёруғликдан ҳимояланган жойда, 25ºС дан юқори бўлмаган хароратда сақлансин.


Эмомали Раҳмон атлас фестивалига ташриф буюрди - фото - 27.03.2020, Sputnik Ўзбекистон\nТожикистоннинг Хўжанд шаҳрида “Тожик атласи ва адраси 2020” фестивали ўтказилди. Тадбирга республика президенти Эмомали Раҳмон ташриф буюрди. 27.03.2020, Sputnik Ўзбекистон\n11:19 27.03.2020 (янгиланди: 15:42 27.03.2020)\n© Пресс-служба президента Таджикистана Эмомали Рахмон во Дворце Арбоб принял участие в фестивале "Таджикский атлас и адрас-2020"\nТожикистоннинг Хўжанд шаҳрида “Тожик атласи ва адраси 2020” фестивали ўтказилди. Тадбирга республика президенти Эмомали Раҳмон ташриф буюрди.\nТОШКЕНТ, 27 мар — Sputnik. Хўжанд шаҳрида “Тожик атласи ва адраси 2020” фестивали ўтказилди. Тадбирга республика президенти Эмомали Раҳмон ташриф буюрди, деб хабар қилди Тожикистон президенти матбуот хизмати.\n© Пресс-служба Президента Республики ТаджикистанЭмомали Рахмон во Дворце Арбоб принял участие в фестивале "Таджикский атлас и адрас-2020"\nЭмомали Рахмон во Дворце Арбоб принял участие в фестивале "Таджикский атлас и адрас-2020"\nАрбоб саройида Сўғд вилоятининг барча вилоятларидан юзлаб санъаткорлар иштирокидаги концерт бўлиб ўтди. Тантанали маросимда Раҳмон барчани Наврўз байрами билан табриклади.\n© Пресс-служба Президента Республики ТаджикистанФестиваль "Таджикский атлас и адрас 2020" во дворце Арбоб\nФестиваль "Таджикский атлас и адрас 2020" во дворце Арбоб\nСанъат усталари дастури доирасида Суғд вилояти энг етакчи дизайнерларининг ишлари намойиш қилинди. Фестивал шартларига кўра, барча либослар атлас ва адрасдан тикилган бўлиши керак.\nТанлов якунида ҳайъат аъзолари энг яхши дизайнерларни аниқладилар. Ғолибларга мамлакат президенти совғаларни тақдим этди.


Иордан дарёсининг ғарбий соҳилидаги Иерихон шаҳри ёнида Исроил ҳарбийлари Фаластин хавфсизлик хизматининг 18 нафар ходимини ҳибсга олдилар.\n24 феврал 2021, Тошкент вақти: 23:24\nҲибсга олинганлар террорчилик фаолиятида гумон қилинмоқдалар. Исроил радиосининг хабар беришича, ҳибсга олинганлар қўлбола ракеталар ишлаб чиқариш билан шуғулланувчи маҳаллий террорчи гуруҳларга алоқадор бўлиши мумкин.\nЧоршанба куни Исроил қамоқларидан 300 га яқин фаластинлик маҳбус озод этилди. Душанба куни яна 100 нафар фаластинлик маҳбуснинг озод этилиши айтилмоқда. Фаластин мухторияти расмийлари эса фаластинлик барча маҳбусларнинг озод этилишини талаб қилмоқдалар.


Шерободлик “Ёш юлдузлар” – Сурхон тонги\nБош саҳифа / Маданият / Шерободлик “Ёш юлдузлар”\nАпрел 6, 2018\tМаданият Изоҳ қолдириш 774 Кўрилди\nСанъат ҳар қандай вазиятда инсонга хуш кайфият бағишлаб, руҳан тетиклаштиради. Мусиқа оҳангларида сеҳр бор гўё. Ҳам миллий, ҳам европа мусиқа асбобларини маромига етказиб чалиш сирларини ўрганаётган болаларнинг қалбида эса гўзалликка интилиш, кўнгилларга хуш кайфият улашишдек эзгу фикрдан ўзга нарса бўлмайди, назаримда.\nШеробод тумани 8-болалар мусиқа ва санъат мактаби ўқувчилари ҳам ана шундай санъатсеварлардан. Уларнинг санъат йўлидаги қизиқиш ва ҳаракатлари ўз мевасини берди. Тошкент шаҳрида бўлиб ўтган Болалар мусиқа ва санъат мактаблари ансамбллари республика танловининг якуний босқичида ушбу мактабнинг “Ёш юлдузлар” жамоаси эстрада чолғулари йўналишида иккинчи ўринни қўлга киритди. Саҳнага жамоа бўлиб чиқишнинг ўзига хос мураккаб томонлари бор. Жамоадошлар бир-бирини сўзсиз тушиниши, чолғу асбобларини биргаликда ижро этиш масъулиятни икки карра оширади. Кўрик-танловда ўқувчилар буни муваффақиятли адо этишди. Бундан ташқари, мактабнинг чолғучилари Муҳиддин Қори Ёқубов танловида, “Она юрт оҳанглари” сингари халқаро танловларда фаол иштирок этиб келмоқда.\nМактабимиз ўқувчиларининг гитара, флейта, кларнет, скрипка, виолончел каби чол-ғуларни чалишга қизиқиши баланд. Ҳар бир ўқувчининг ўзига хос иқтидори бор. Кимдир виоланчелни маромига етказиб чалса, бошқаси гитарада моҳир. Улар келгусида халқаро танловларда қатнашиб, устозларнинг ишончини оқлашига ишонаман. “Ёш юлдузлар”нинг ғалабалари биз устоз-мураббийларга қанот бўлди.\nБундан руҳланиб, энди янада кўпроқ ижод қилиб, ўқувчиларга санъат сирларини ўргатишга куч, ғайрат олдик. Зеро, шогирдлар мувоффақияти ўқитувчи меҳнатига қўйилган муносиб баҳодир.\nШеробод тумани 8-болалар мусиқа\nва санъат мактаби директори\nОлдинги “Лочин” ғолиб бўлди\nКейинги Сувдан оқилона фойдаланайлик


Kar24.uz сайтындағы “Бир “касса”ға жан талас яки “Очередь” қашан келеди?» атлы сын материалға рәсмий жуўап берилди – Kar24.uz\nKar24.uz сайтындағы “Бир “касса”ға жан талас яки “Очередь” қашан келеди?» атлы сын материалға рәсмий жуўап берилди\n17.07.2021 715 views0\nKar24.uz телеграм каналында жәрияланған «Бир “касса”ға жан талас яки “Очередь” қашан келеди?» атлы сын материалға О.Халмуратов атындағы Республикалық көп тармақлы медицина орайы рәсмий мүнәсибет билдирди. Онда жазылыўынша, О.Халмуратов атындағы Республикалық көп тармақлы медицина орайы Өзбекстан Республикасы Министрлер Кабинетиниң 2016-жыл 10-сентябрь күнги 292-санлы Қарарының 4-қосымшасына тийкарланып, 2017-жыл январь айынан баслап 50% муғдарында өзин-өзи қаржыландырыўға өтип, төлемли медициналық хызмет көрсетип келмекте. “Орай менен АКБ «Капитал банк» Нөкис филиалы арасында еки тәреплеме дүзилген шәртнамаға муўапық 2015-жыл 5-январь күнинен баслап төлемли касса операцияларын өз миннетине алған. Орайда төлемли хызмет көрсетиў кассасы еки кассадан ибарат болып, биринши касса орайдың мәсләҳәт поликлиникасында, екинши касса болса диагностика бөлиминде жайласқан. АКБ «Капитал банк » Нөкис филиалы тәрепинен еки касса ушын еки кассир бекитилген. Соған қарамастан, орайға келген наўқасларға төлемли медициналық хызметте қолайлықлар жаратыў ушын орай тәрепинен АКБ «Капитал банк» Нөкис филиалы кассирлериниң қасына және еки кассир бекитилген.\nҲәптениң дүйшемби күнлери наўқаслардың көп келиўине байланыслы түслик ўақтына шекем нәўбетте турыўшылар саны көбирек болады, олар ушын еки орында касса ханасы ажыратылған болып, онда төрт кассир хызмет көрсетип келмекте. Бундай жағдайлар ҳәр күни бола бермейди. Түсликтен соң ҳәм ҳәптениң басқа да күнлери кассада нәўбетте турған наўқаслар кем ушырайды. Сонлықтан тек ғана дүйшемби күни наўқаслардың кассаға нәўбетке турыўы көп болғанлығы ушын АКБ «Капитал банк» Нөкис филиалы тәрепинен 3 ҳәм 4-кассаларды ашыў зәрүрлиги жоқ екенлигин билдиремиз”.\nЖОО ҳүжжет қабыллаўдың “финиш”ине 6 күн қалды\nКучли таъсир қилувчи дори воситаларининг ноқонуний ҳаракатига чек қўйилди


Xorijiy abituriyentlarni qabuli 2021-2022 – O‘zDJTU: Xalqaro\nHome\tXorijiy abituriyentlarni qabuli 2021-2022\nby Shahnoza Hojieva May 27, 2021\nЎзбекистон давлат жаҳон тиллари университети (ЎзДЖТУ) чет ел фуқаролари учун бакалавриат ва магистр даражаларининг таълим дастурлари учун ҳужжатларни қабул қилиш бошланганлигини еълон қилади.\n«Agar mobil qurilmangizda matnning yarmi ko’rsatilmagan bo’lsa, qurilmangizni landshaft rejimiga o’tkazishni tavsiya etamiz.»\nЎқиш муддати: бакалавриат йўналишлари учун 4 йил\nмагистр даражаси учун 2 йил\nЎқув дастурини муваффақиятли тугатган талабаларга ЎзДЖТУнинг давлат дипломи берилади.\nУшбу дастурни битирганлар инглиз тили ўқитувчиси сифатида ишлай олишлари ва айниқса ўзларини давлат идораларида, шунингдек тил марказларида, оммавий ахборот воситаларида (телевидение, радио ва бошқалар) хизмат кўрсатадиган таржимон сифатида тавсия этишлари мумкин.\nҲУЖЖАТЛАРНИ ТОПШИРИШ САНАСИ:\n• Ҳужжатларни топшириш 2021 йил 20 июндан 20 июлгача амалга оширилади.\nЗАЯВКАНИ ҚАНДАЙ ТОПШИРИШ КЕРАК?\nЗAРУР ҲУЖЖAТЛAР РЎЙХAТИ:\n• Ректор номига електрон ариза.\n• Паспорт нусхаси; ИР паспортининг нусхаси (агар мавжуд бўлса);\n• Ўрганилган мавзулар ва уларда олинган баллар, диплом нусхаси рус ёки ўзбек тилига нотариал тасдиқланган таржимаси билан. Магистратура дастури учун рус ёки ўзбек тилларига нотариал тасдиқланган таржима билан (PDF форматида) ўрганилган мавзулар ва уларда олинган баллар, кўрсатилган бакалавр дипломининг сканерлаштирилган версияси;\n• 086-сонли тиббий маълумотнома; ОИВ марказидан маълумотнома;\n• Сурат ҳажми 3,5 × 4,5 (JPEG форматида, 6 дона)\nҲУЖЖАТЛАРНИ ТОПШИРИШ ТАРТИБИ:\nЭлектрон анкетани ушбу ҳавола орқали тўлдиринг: https://docs.google.com/forms/d/e/1FAIpQLScsG71i0PEB6OFCnnqKhAkAAO3qdoqV6FICWrI0sfu3p0mUnQ/viewform?usp=sf_link\nУшбу ҳаволадан електрон аризани юклаб олинг, чоп етинг, тўлдиринг ва қуйидаги електрон почта манзилига юборинг.\nБарча талаб қилинган ҳужжатларнинг сканерланган версиясини електрон почта манзилига юборинг: international.uzswlu.uz@gmail.com\nДиплом/аттестат асл нусхаси, шунингдек магистр даражаси учун, ўрганилган мавзулар ва уларда олинган баллар, бакалавр дипломининг асл нусхаси рус ёки ўзбек тилларига таржима қилинган ҳолда нотариал тасдиқланган таржимаси билан. босма шаклдаги зарур ҳужжатлар Университетга ўқув бошланишидан олдин ўқишга кирганлар томонидан тақдим етилади.\nУНИВЕРСИТЕТНИ ҚAБУЛ ҚИЛИШ ТAРТИБИ\nЎзДЖТУ бакалавр босқичида ўқишни истаган чет ел фуқаролари қабул комиссияси томонидан танланган таълим йўналиши бўйича суҳбат ўтказадилар. Суҳбат август ойининг биринчи ёки иккинчи ярмида рус тилида ёки чет тилида (танланган йўналишга қараб) онлайн / офлайн шаклда ўтказилади.\nЎзДЖТУ магистратурасида ўқиш истагида бўлган чет ел фуқаролари танланган мутахассислик бўйича танлов комиссияси томонидан сухбатдан ўтадилар. Суҳбат август ойининг иккинчи ярмида рус тилида ёки чет тилида (танланган йўналишга қараб) онлайн / офлайн шаклда ўтказилади.\nУниверситетнинг халқаро талабалари учун стипендия мавжуд емас.\nТЎЛОВНИ АМАЛГА ОШИРИШ ТАРТИБИ:\nЎзбекистон давлат жаҳон тиллари университетида ўқиш учун контракт тўлови Ўзбекистон Республикаси миллий валютасида (сўм)да амалга оширилади. Тўлов ҳар семестр учун алоҳида амалга оширилиши мумкин.


16.11.2020 15:22 0 3199\nЖисмоний шахслар мобил қурилмаларнинг IMEI-кодларини қандай рўйхатдан ўтказишлари мумкин? Бу саволга Ўзбекистон телекоммуникация тармоқларини бошқариш Республика маркази томонидан жавоб берилди.\nУнга кўра, жисмоний шахслар мобил қурилмаларнинг IMEI-кодларини қуйидаги усуллар орқали рўйхатдан ўтказишлари мумкин:\n1. 1170 қисқа рақамига СМС юбориб: https://uzimei.uz/#reg-by-sms;\n2. USSD сўров орқали: https://uzimei.uz/#reg-by-ussd;\n3. Тизим оператори веб-сайтида: https://uzimei.uz/#register;\n4 Ягона Давлат Интерактив Хизматлари Портали веб-сайтида: www.my.gov.uz;\n5. Тизим операторига келиб: Себзор даҳаси, 18-А, 240 АТК (https://yandex.com/maps/org/199445227850);\n6. Почта алоқа бўлимларида (манзиллари www.uzimei.uz Тизим операторнинг сайтида мавжуд).\nТўлов Click, Пайме, Пайнет, республика банкларида орқали амалга ошириши мумкин.\nШунингдек мутахассисларнинг эслатишича, битта мобил мобил қурилманинг барча ИМЕИ-кодларини рўйхатдан ўтказиш битта ариза билан амалга оширилади. Рўйхатдан ўтишда фойдаланиладиган маҳаллий абонент рақами ариза берувчи номига расмийлаштирилган бўлиши керак (норезидентлар норезидент мақомини расмийлаштириши талаб этилади).\nБожсиз олиб кириш нормаларига риоя қилинмаган ҳолда, рўйхатдан ўтказиш божхона тўловлари тўлангандан сўнг амалга оширилади. Тўлов миқдори тизим операторидан ариза муваффақиятли расмийлаштирилгандан сўнг 10 календар кун ичида сақланади.\nUZIMEI рўйхатдан ўтказиш IMEI-код


Россиядаги ЙТҲда икки ўзбекистонлик ҳалок бўлди – Газета.uz\nФото: Россиянинг Тюмень вилояти ЙҲХББ.\nТюмень — Ханти-Мансийск трассасида 20 йўловчиси бўлган микроавтобус юк машинаси билан тўқнашди. Икки нафар Ўзбекистон фуқароси вафот этди, бир киши шифохонага ётқизилди.\n11 феврал 2019, 20:16 Жамият\n11 февраль куни Тошкентвақти билан 6:45 да Россиядаги Тюмень — Ханти-Мансийск трассасида йўл-транспорт ҳодисаси содир бўлди. Икки нафар Ўзбекистон фуқароси вафот этди, бир киши жароҳатланди, дея хабар қилди Ташқи ишлар вазирлиги Екатеринбургдаги бош консуллик маълумотига таянган ҳолда.\nҲалок бўлганлар — Тошкентбоев Шуғратбек Ғуломович (21.02.1984) ва Сайахмедов Бахтиёр Тожибоевич (22.11.1983).\nИшлаш учун рухсатномалар расмийлаштириш учун Тобольскдан Тюменга 20 йўловчини (барчаси — Ўзбекистон фуқаролари) олиб кетаётган Mercedes микроавтобуси юк машинаси билан тўқнашиб кетган. Мазкур маълумотни бош консулликка қабул қилувчи фирма ҳисобланган «Стандарт плюс» МЧЖ Меҳнат мигрантларига кўмаклашиш халқаро ассоциацияси тақдим этган.


Ўзбекистон 2018 йилга қадар ОИВ билан касалланган беморлар сонини 50 фоизга қисқартирмоқчи\n19:42 / 01.05.2015\nKun.uz: Ўзбекистон ҳукумати 2017 йилнинг охирига қадар ОИВ билан касалланган беморлар сонини 50 фоизга қисқартирмоқчи. Бу ҳақда 1 майда бўлиб ўтган республикамиз ҳукумати ва БМТнинг Мингйиллик ривожланиш мақсадларига эришиш бўйича берилган ҳисоботда айтилмоқда.\n2014 йил сентябрда Ўзбекистонда ҳукумат томонидан ОИВ-инфекциясининг тарқалишига қарши курашга қаратилган уч йиллик давлат дастури тасдиқланган. Қиймати 20 млн долларни ташкил қиладиган ушбу дастурда ОИТСнинг олдини олишга қаратилган профилактик тадбирлар, ОИТСга қарши курашиш марказлари ва даволаш-профилактика муассасалари моддий-техник базасини мустаҳамлаш кўзда тутилган.\n“Миллий стратегияга кўра, 2017 йилнинг охирига қадар жинсий ва парентерал йўл билан юқтирилган ОИВ ҳолатлари сонини 50 фоизга қисқартириш мўлжалланган”, – дейилади баёнотда.\nБаёнот маълумотларига кўра, Ўзбекистонда ОИВ-инфекцияси тарқалиш суръатлари 2009 йилда қайд қилинган юқори кўрсаткичлардан кейин пасайишни бошлаган. Ўша йили 4 мингга яқин шундай ҳолат қайд этилган эди. Бироқ 2013 йилда энг юқори даражадаги кўрсаткич – 4247 та ОИВ билан касалланганлик ҳолати қайд қилинган. Бу асосан хорижда ишлаб қайтган меҳнат мухожирлари орасида ОИВ билан касалланганлар ҳисобига юқори бўлган. 2013 йилда бундай тоифадаги аҳоли вакиллари орасида ОИВ билан касалланганлар сони 418 тани ташкил қилган. Баёнотда гиёҳвандлар ва янги туғилган чақалоқлар орасида ОИВ билан касалланганлар сони камайгани ижобий натижалар сифатида кўрсатилган. 2007 йилда гиёҳвандлар орасида бу кўрсаткич 13 фоизни ташкил қилган бўлса, 2013 йилда бу кўрсаткич 7,3 фоизни ташкил қилган. 18 ойликдан катта болалар умумий сонидан ОИВ билан касалланган чақалоқлар сони 2007 йилдаги 3,9 фоиздан 2013 йилда 0,8 фоизгача қисқарган.\nРасмий маълумотларга кўра, 31 млн аҳолига эга бўлган Ўзбекистонда айни пайтда 27,5 минг нафар ОИВ билан касалланган беморлар қайд қилинган. Улардан 75 фоизи антиретровирус терапия билан камраб олинган.


Хитой Сурия масаласига сиёсий руҳ бермасликка чақирди\n14:53 / 22.12.2016 6677\nЖаҳон ҳамжамияти сурия масаласини биргаликда ҳал қилиши лозим. Унга сиёсий руҳ бериш ёки янада мураккаблаштириш керак эмас, деб маълум қилди Хитой ташқи ишлар вазирлиги расмий вакили Хуа Чуньин пайшанба куни ташкил этилган брифингда.\nАввалроқ, БМТ Бош ассамблеяси Суриядаги жиддий жиноятларга алоқаси бўлган шахсларга нисбатан суриштирув механизмини яратишга қарор қилганди. Бу кейинчалик уларни суд асосида таъқиб этиш имконини беради. Янги тузилма айнан нималар билан шуғулланиши эса БМТ бош котиби томонидан 20 кун ичида белгилаб берилади. Ҳужжатни ёқлаб 105 мамлакат, унга қарши эса – 15 давлат овоз берди. 52 мамлакат эса бетараф қолган\n"БМТ февралдаги женева музокараларини қайта йўлга қўйиш ҳақида маълум қилди, ва амалдаги мажбуриятларга асосан халқаро ҳамжамият биргаликда ҳаракат қилиши керак, деган фикрдамиз. Шунингдек, улар сурия масаласи бўйича сиёсий жараённи бошлаш учун керакли шароитларни яратишлари лозим", - дея айтиб ўтди Хуа Чуньин Хитой нима учун резолюция лойиҳасини қўллаб-қувватламагани ҳақидаги саволга жавоб бераркан.\nУнинг сўзларига кўра, Хитой сиёсий келишувни – сурия инқирозини ечишдаги ягона тўғри йўл, деб ҳисоблайди.\n"Барча томонлар халқаро ҳуқуққа амал қилишлари керак... Бизнинг фикримизча, халқаро ҳаракатлар Суриянинг ҳудудий яхлитлиги, қонуний мустақиллигини ҳурмат қилишлари ҳамда сиёсий ечим ва миллий ярашувга кўмак беришлари даркор. Ҳаракатлар БМТга аъзо-давлатлар томонидан ҳам қўллаб-қувватланиши шарт", - дея таъкидлаб ўтди Хуа Чуньин.\nРезолюция БМТ паноҳида "Сурия Араб Республикасида 2011 йилнинг мартидан бошлаб халқаро ҳуқуқ бўйича жиддий жиноятларни амалга оширган шахсларга нисбатан халқаро холис ва мустақил суриштирувларга кўмак берувчи механизм" ташкил этишни назарда тутади.\nЯнги тузилма Суриядаги ҳодисаларни тергов қилиш бўйича “халқаро гуманитар ҳуқуқ нормалари бузилишининг далиллари таҳлили ва уларни йиғиш, умумийлаштириш ҳамда сақлаб қолишда” мустақил халқаро комиссия билан ҳамкорлик қилишни ҳам кўзда тутади.\nХитойда 5,7 балли зилзила юз берди\nАҚШ Хитой товарларига божларни қачон ошириши маълум бўлди\nХитой уч ой давомида АҚШдан импорт қилинадиган машиналар учун оширилган бож тўлови олмайди


VAR аралашиб уч бор пенальти қўйилган “Локомотив” – “Навбаҳор” ўйини ҳақида / CHAMPIONAT.asia\n18:09Энди Коул: "Лингард МЮга кучлироқ бўлиб қайтибди" 0 17:53ПСЖ вакиллари Кулибалининг агенти билан учрашди 2 17:30Биринчи лига. "Ғиждувон" трансферлари давом этади, жамоа таркибига бир қатор янги футболчилар қўшилишди 1 17:12Германияда йилнинг энг яхши футболчиси аниқланди 1 16:54Доннарумма "Милан"да ПСЖдагидан кўра кўпроқ маош олиши мумкин эди 2 16:31"Ливерпуль"нинг собиқ футболчиси: "Санчо "Олд Траффорд" юлдузи бўлади" 2 16:13Германияда йилнинг энг яхши мураббийи аниқланди 1 15:59Қатар КОНКАКАФ Олтин Кубогининг ярим финалига чиқди 8 15:43Бокс. Санжар Турсунов Олимпиадага муносиб спортчими? 74 15:31Олимпиада. Жиньякдан хет-трик, Бразилиядан нурсиз дуранг, Аргентинада ғалаба 0 15:06“Машъал” – “Сурхон” учрашуви Қаршида бўлиб ўтади 17 14:58Футзал. Термамиз Таиланддаги халқаро турнирни ғалаба билан бошлади 7 14:36Англияда яна шов-шув! "Манчестер Сити" молиявий фэйр-плейни бузганликда айбланмоқда 6 14:19Буффон: "ЖЧ-2022 бизни кутиб турибди, аммо..." 2 13:59Моуриньога "Барселона" ҳимоячиси керак 7\nVAR аралашиб уч бор пенальти қўйилган “Локомотив” – “Навбаҳор” ўйини ҳақида\n14 март куни Ўзбекистон Суперлигаси 2-тур учрашувлари старт олди. Турнинг дастлабки ўйини Тошкентда “Локомотив” – “Навбаҳор” жамоалари ўртасида кечди.\nУчрашувда 1:2 ҳисоби қайд этилди ва наманганликлар чемпионатдаги илк ғалабаларини қўлга киритишди. Ушбу ўйин ҳақида бироз сўз юритамиз.\nШунчаки бир тасодиф\n“Локомотив” жамоасининг уй учрашувларига биринчи марта боришим. Стадионга кириб журналистлар учун ажратилган махсус жойга чиқаётганда йўлакдаги деворларга осиб қўйилган суратларга қарадим. Унда жамоанинг ўтмишидаги совринлар, ўйнаган футболчиларнинг расмлари бор. Aйнан мазкур учрашувдаги тошкентликларнинг рақиб жамоаси – “Навбаҳор”ни ушбу мавсумга 3 ой давомида тайёрлаб, тақдимот маросимида жамоа олдига чемпионлик вазифаси қўйилганини эълон қилган ва шунга яраша ўйнашга ҳаракат қилишни айтиб ўтган айни вақтдаги собиқ мураббий Нўмон Ҳасановнинг сурати турибди. Aйнан ушбу мураббий 1-турдан кейиноқ мураббийлик ўрнини бўшатиб қўйган эди. Унинг “Локо”да ўйнагани мен учун янгилик бўлди. 14 март кунги ўйинда эса у бош мураббий сифатида собиқ жамоасига қарши ишламади.\nVAR ва пенальти ҳал қилган 1-бўлим ҳақида\nУчрашув старт олганидан сўнг наманганликлар олдинга боришди асосан. “Локомотив” ҳам ўйинни ёмон бошламади. Бир неча бор узоқдан зарбалар, хавфли бўлмаган ҳужумлар икки жамоада ҳам бўлиб турди. Ўйиннинг 9-дақиқасида "Навбаҳор" жамоаси ҳужум уйиштирди. Мирзоҳид Ғофуров рақиб жарима майдони ичида Диёр Туропов билан тўп учун курашда йиқилиб тушди. Ўша лаҳзада бош ҳакам ўйинни давом эттиришга руҳсат берди. Лекин кейинроқ ҳакамлар VARга мурожаат қилишди. Пенальти! Aзимжон Aҳмедов пенальтини аниқ амалга ошириб, ҳисобни очди. Шундан сўнг “Локомотив” ҳужумлар штурмини оширди. Узоқдан зарбалар бериш мураббийнинг кўрсатмаси бўлса керакки, Диёр Туропов бир неча бор ўз омадини синаб кўрди.\nБиринчи бўлимнинг 34-дақиқасида Даврон Ҳошимов ҳамда Ислом Қобилов “Навбаҳор” жарима майдончаси ичида тўқнашди. Шу чоғда ҳам Зокир Қодиров ҳуштаги янграмади, токи VAR унга хабар бермагунча. Пенальти! Уни Ғуломҳайдар Ғуломов амалга оширди ва ҳисоб 1:1. Ўйиннинг дастлабки бўлимида бошқа айтарли хавфли ҳужум бўлмади.\nБиринчисидан ҳам қизиқарли иккинчи бўлим ҳақида\n2-бўлим янада шиддаткор бошланди. Aйниқса, “Локомотив” аъзолари бир неча бор ҳужумлар уюштиришди. Бироқ ҳужумларнинг хавфлилиги борасида наманганликлар яхши фойдали иш коеффиситентига эга эди. 62-дақиқада наманганликлар олдинга боришди. Чап қанотдан узатилган тўпни Комилов қайтарди, қайтган тўпни Исоқжонов дарвозага йўллади, тўп устунга тегиб қайтди. Ўйиннинг баҳсли ҳолатларидан бири орадан 7 дақиқа ўтгач бўлди. “Навбаҳор” бурчак тўпини амалга оширгач тўп “Локомотив” футболчиси Садриддин Aбдуллаевнинг қўлига тегди. Мухлислар ҳам, футболчилар ҳам бу ерда пеналти борлигини айтишди. Бош ҳакам яна бир бор VARга мурожаат қилди. Такрорий лавҳаларда кўриндики анчагина баҳсли ҳолат. Ҳа, “Сўғдиёна” – “Турон” ўйини каби тўп футболчининг бошига теккани йўқ, ҳақиқатан ҳам қўл билан ўйин бўлган. Бироқ бу пенальтига тортиши ёки йўқлиги борасида анчагина муҳокама қилса бўлади. Зокир Қодиров пенальти белгилади, уни Aзимжон Aҳмедов амалга оширди, аммо Жавоҳир Илёсов жамоасини голдан бартараф этди. Шундай бўлса-да, орадан ҳеч қанча вақт ўтмай “Навбаҳор”нинг тожикистонлик футболчиси Эҳзони Паншанбе гол урди. Славиша Стоянович томонидан узатилган тўпни Рашидхонов қайтаришга уринди, жарима майдони ичидан Эҳсони бурама зарба билан чиройли гол урди. Ўйин якунига қадар тошкентликлар бир неча бор олдинга ўтиб, ҳужум қилишди, бироқ уларнинг ҳеч бири гол билан тугамади. Шундай қилиб, Ўзбекистон Суперлигасининг 2021 йилги мавсум 2-турида “Навбаҳор” “Локомотив” устидан ғалабага эришди. Бу Наманган клуби учун 11 йиллик танаффусдан кейин Тошкентда “Локомотив” устидан қозонилган илк ғалаба эди.\nВидео. Микаэль Секейра: "VAR билан боғлиқ тўхталишлар ҳисобига ўйинимиз яхши чиқмади"\nВидео. Виктор Жалилов: "Фақат пенальтидан эмас, ўйиндан ҳам гол ура олишимиз мумкинлиги мени хурсанд қилди"\nФанатизм, мухлислик – зўр нарса. Футбол бу учун ажойиб спорт тури. Бирор жамоанинг мухлиси бўлган киши уни қанчалик севишини сўзлари, амаллари билан кўрсатади. Бироқ ўша сўз ва амаллар қанақа эканлиги бошқа мавзу. Намангандан Тошкентга ташриф буюрган мухлислар сони Тошкентдан стадионга келган мухлисларга қараганда кўп эди. Ҳар қалай, менга шундай кўринди, адашган бўлсам маъзур тутасиз. Ўйинда VAR бўлиши бир неча бор такрорланди. Бироқ шундай бўлса ҳам ҳакамни сўкиш бу эмоция, ёки йиллар давомида ўрганиб қолинган одат. Ўйин охирроғида Миллий Гвардия ходимлари бир қатор бўлиб мухлисларнинг олдида туришди. Бошқа жойда эса бу нарса кўринмади. “Навбаҳор” мухлисларини Ўзбекистондаги биринчи рақамли мухлислар, дейиш бир томондан тўғри. Улар ўз суюклилари учун куюнишади, қўллаб-қувватлашади. Эмоцияни эса бироз тортиб туриш инсоний фактор. Биз шунчаки чиройли футбол ва самимий мухлислик тарофдоримиз. Саломат бўлинг!


Европада «Boeing 737 MAX» самолётлари парвози...\n13.03.2019 14:48 0 1115\nЕвропа иттифоқи осмонида «Boeing-737 Max 8» ва «Max 9» самолётлари парвози вақтинчалик тақиқланди. Европа авиация хавфсизлиги агентлиги (EASA) хабарига кўра, Эфиопиядаги авиаҳалокат туфайли шу қарорга келинган.\n«Ethiopian Airlines» авиакомпаниясининг «ET302» рейси фожиали ҳалокатидан келиб чиқиб, Европа авиация хавфсизлиги агентлиги йўловчиларнинг хафсизлиги учун барча керакли чораларни кўради», — дейилади EASA хабарида.\nEASA қарорига кўра, учинчи мамлакатлардан Евроиттифоққа, ЕИдан четга ва Европа иттифоқи бўйлаб юқоридаги самолёт моделларида тижорий рейсларни амалга ошириш тақиқланади.\nЭслатиб ўтиш керакки, «Boeing» ватани — АҚШда «737 MAX 8» парвозини тақиқламасликка қарор қилишди. АҚШ фуқаро авиацияси федерал бошқармаси бунинг учун асос йўқ деб топди.\n«Ethiopian Airlines»га қарашли «Boeing 737» лайнери Аддис-Абеба (Эфиопия) аэропортидан парвоз қилганидан сўнг орадан олти дақиқа ўтиб, 60 километр узоқликда қулаб тушганди. Самолёт Найроби (Кения)га учаётганди. Унинг бортидаги барча инсонлар — 157 киши ҳалок бўлган.\nЕвропа иттифоқи Boeing самолёт\nРоссияда самолётни қўндириш чоғида икки киши ҳалок бўлди\nХориж 21/06, 11:59


Қашқадарёда газ баллон ўрнатилган Cobalt уйда турган пайтда портлаб кетди\nЖамият 15:35 / 13.01.2022 31324\nМурожаатчи Мансур Шарифовнинг маълум қилишича, 2021 йил 3 ноябр куни Қарши шаҳрида жойлашган «OOO Shosh Nasaf Gaz Servis» корхонасида бир йил аввал сотиб олинган Cobalt машинасига сиқилган газ ускуналарини қўйдирган.\nКорхона ўзи ўрнатган газ баллонига кафолат берган. Жумладан, корхона томонидан ҳайдовчига берилган далолатномада газ баллонининг созлиги, ундан фойдаланиш муддати 15 йил экани, кейинги синов 2022 йил 11 ноябрда ўтказилиши лозимлиги қайд этилган.\nОрадан бир ой ўтиб, 2021 йил 4 декабр куни Cobalt машинаси Мансур Шарифовнинг дарвозахонасида турган пайтда унинг газ баллони ўзидан ўзи портлаб кетган. Ҳодиса оқибатида машина бутунлай яроқсиз ҳолга келган. Шунингдек, хонадонга ҳам қисман зарар етган. Мансур Шарифов ва унинг оила аъзолари хона ичида бўлгани учун ҳеч ким тан жароҳати олмаган.\n«Ўша куни тўйга боришим керак эди, ўғлим машинани ювдириб келиб дарвозахонага қўйди. Орадан бироз ўтиб, хонадан чиқаётганимда кучли портлаш содир бўлди. Машинанинг газ баллони портлаганини билдим ва хаёлимга биринчи ўғлим келди. Амаллаб бориб машинага қарасам, ўғлим у ерда эмас экан», дейди Мансур Шарифов.\nУнинг айтишича портлаш ҳақида хабар топган туман ИИБ ЙҲХБ ходимлари келган ва турли қоғозларни тўлдириб унга ва ўғлига қўл қўйдириб олган. Ҳодисадан бир кун ўтиб у аввал машинани суғурта қилган компания вакилларининг олдига борган. Улар бундай ҳодисалар учун суғурта компанияси пул тўлаб бермаслигини айтган.\n«ЙҲХБ ходими турли қоғозларни тўлдирганда хаёлимиз жойида эмасди. Шу сабабли у ўзи нималар деб ёзди, мен қачон қўл қўйдим, эслай олмайман. Ҳодиса содир бўлганига 1 ойдан ошди. Аммо машинамга газ баллон ўрнатган корхона билан ҳеч ким қизиқмаяпти. Прокуратура, ИИБ мурожаатларимни эътиборсиз қолдирмоқда. Ахир ҳодиса туфайли одам ўлиши мумкин эди. Қолаверса, газ баллонни ўрнатган корхона сифатсиз бажарилган иш учун жавобгар қилинмайдими? Эртага бу иш бошқалар билан содир бўлиши мумкин-ку!», дейди Мансур Шарифов.\nМуборак тумани ИИБ бошлиғи томонидан 2021 йил 29 декабр куни чиқарилган қарорда ҳақиқатдан М.Шарифовга тегишли Cobalt машинаси дарвозахонасида турган пайтда унинг газ баллони ўзидан ўзи портлаб кетгани ҳақида ёзилган. Фақат қарорда бирон бир шахснинг хатти-ҳаракатларида жиноят аломатлари аниқланмагани учун жиноят иши қўзғатиш рад этилиши маълум қилинган.\nМ.Шарифов ҳозирги кунда адвокат олиш ва ўзига етказилган зарарни қоплатиш учун Фуқаролик ишлари бўйича судга мурожаат қилиш учун ҳам маблағ топа олмаяпти. Қолаверса, судга мурожаат қилгани билан ЙҲХБ ходимлари тўлдирган қоғозлар ва экспертиза хулосасини ўзининг зиддига фойдаланишлари мумкинлигидан хавотирда.\nKun.uz мазкур мурожаат юзасидан Қашқадарё вилоятидаги тегишли ташкилотлардан изоҳ кутиб қолади.\nҒайрат Йўлдошев, Kun.uz мухбири